Panduan Solat Jenazah Yang Lengkap Beserta Doa

Berbeza dengan solat yang lain, cara Solat Jenazah ada sedikit keunikan di mana ia tidak perlu ruku’, iktidal, sujud, atau tahiyyat. Tetapi, ia hanya disempurnakan dengan 4 takbir dan salam (semasa berdiri).
Hukum Solat Jenazah
Hukum Solat Jenazah adalah Fardhu Kifayah, bermaksud ianya wajib ke atas umat Islam asalkan ada yang melakukannya. Ini bermaksud, apabila sebahagian umat Islam telah melakukannya, maka kewajiban terhadap umat Islam yang lain pun turut gugur. Sebaliknya kalau tiada sesiapa yang melakukannya, maka semuanya akan berdosa.

Sabda Rasulullah SAW
Ertinya: “Sembahyangkanlah oleh kamu akan orang-orang yang mati dari kalangan kamu.”(Riwayat Ibn Majah)

Dalam hadith yang lain yang diriwayatkan dari Salamah bin Al-Akwa’, katanya:

Ertinya: “Pada satu ketika kami sedang duduk dekat Nabi SAW ketika dibawa seorang jenazah, Baginda bersabda: Sembahyangkanlah sahabat kamu itu.”(Riwayat Bukhari)
Foto Kredit: new-muslims.info
Syarat-syarat Solat Jenazah

Syarat-syarat Solat Jenazah serupa juga dengan syarat-syarat solat yang lain seperti menutup aurat, bersih badan dan pakaian daripada najis dan menghadap kiblat.

Jenazah itu telah dimandikan dan dikafankan.
Jenazah itu hendaklah diletakkan di hadapan jemaah (di sebelah kiblat) kecuali Solat Jenazah ghaib.

Foto Kredit: Jabatan Mufti Johor
Cara Solat Jenazah Yang Lengkap Beserta Doa & Maksudnya
Cara solat jenazah yang lengkap adalah mudah. Ia terdiri daripada langkah berikut.
1. Niat
Setiap orang yang ikut bersama solat jenazah, wajib berniat di dalam hatinya di permulaan takbir, bahawa ia melakukan solat jenazah kerana Allah.
Lafaz niatnya adalah seperti berikut:

2. Takbir Pertama Diikuti Bacaan Al-Fatihah
Angkat takbir pertama seperti solat biasa dan teruskan dengan bacaan Al-Fatihah.
3. Takbir Ke-2 Diikuti Selawat
Membaca selawat ke atas Nabi SAW selepas takbir yang kedua.
Selawat itu adalah yang pendek dan ada pula yang panjang.
Selawat yang pendek ialah:

“Ya Allah, berikanlah selawat atas Nabi Muhammad dan ke atas keluarga baginda”
Selawat yang panjang dan sempurna dan yang lebih afdal ialah Selawat Ibrahimiah seperti berikut:

“Ya Allah, berikanlah selawat atas Nabi dan atas Keluarganya, sebagaimana Engkau pernah memberi
rahmat kepada Nabi Ibrahim dan keluarganya. Dan limpahilah berkat atas Nabi Muhammad dan
para keluarganya, sebagaimana Engkau pernah memberikan berkat kepada Nabi Ibrahim dan para
keluarganya, di seluruh alam ini, sesungguhnya Engkau Yang Terpuji lagi Yang Maha Mulia”
4. Takbir Ke-3 Diikuti Doa
Mendoakan jenazah ini dilakukan selepas takbir yang ketiga.
Doa yang pendek jika jenazah itu lelaki ialah:

Doa yang pendek jika jenazah itu perempuan ialah:

Maksud: “Ya Allah ampunilah dia, kasihanilah dia, sejahterakanlah dia dan ampunilah dosa dan
kesalahannya”
Doa yang panjang dan sempurna serta afdal ialah seperti berikut.
Bagi jenazah lelaki:

Bagi jenazah perempuan:

Maksud: “Ya Allah ampunilah dia, kasihanilah dia, sejahterakanlah dia dan ampunilah dosa dan kesalahannya,
hormatilah kedatangannya, dan luaskanlah tempat tinggalnya, bersihkanlah dia dengan air salji
dan embun. Bersihkanlah dia daripada segala dosa sebagaimana kain putih yang bersih daripada
segala kotoran, dan gantikanlah baginya rumah yang lebih baik daripada rumah yang dahulu, dan
gantikanlah baginya ahli keluarga yang lebih baik daripada ahli keluarganya yang dahulu, dan
peliharalah (hindarkanlah) dia daripada seksa kubur, dan azab api neraka.”

Jika jenazah itu kanak-kanak yang belum baligh, hendaklah ditambah doa tersebut di atas dengan doa yang di bawah.
Sekurang-kurangnya ialah:

“Ya Allah, jadikanlah kematiannya pahala yang didahulukan, simpanan, dan pahala bagi kami.”
Doa yang panjang dan sempurna serta afdal ialah

“Ya Allah, jadikanlah dia sebagai simpanan pendahuluan bagi ayah bondanya dan sebagai taruhan
(amanah), kebajikan yang didahulukan, dan menjadi pengajaran serta syafaat bagi orang tuanya.
Dan beratkanlah timbangan kedua ibu bapanya, serta berikanlah kesabaran dalam hati kedua ibu.”
5. Takbir Ke-4 Diikuti Doa
Selepas membaca doa ditakbir yang ketiga, hendaklah diiringi dengan takbir yang keempat pula dan membaca doa.
Doa ringkas bagi jenazah lelaki ialah:

Doa ringkas bagi jenazah perempuan ialah:

Maksudnya: “Ya Allah, janganlah kiranya pahalanya tidak sampai kepada kami (jangan engkau meluputkan kami akan pahalanya) dan janganlah engkau memberi fitnah sepeninggalannya, dan ampunilah kami dan dia.”
Doa yang panjang dan sempurna serta afdal ialah seperti berikut.
Bagi jenazah lelaki:

Bagi jenazah perempuan:

Maksudnya: “Ya Allah, janganlah kiranya pahalanya tidak sampai kepada kami, dan janganlah Engkau memberi fitnah sepanjang peninggalannya dan ampunilah kami dan dia, dan bagi saudara-saudara kami yang mendahului kami dengan iman, dan janganlah Engkau menjadi resah gelisah dalam hati kami dan bagi orang yang beriman. Wahai Tuhan kami, sesungguhnya Engkau Maha Pengampun lagi Maha
Penyayang”
6. Memberi Salam
Memberi salam seperti dalam solat fardhu iaitu memalingkan muka ke kanan dan kiri, cuma dalam keadaan berdiri.
7. Membaca Doa Selepas Solat Jenazah
Setelah selesai salam dan berakhirnya Solat Jenazah tadi, afdalnya diikuti dengan membaca doa pula.
Jika jenazah itu lelaki doanya ialah:

Jika jenazah itu perempuan, doanya ialah:

Jika jenazah itu kanak-kanak doanya ialah:

Maksudnya:
“Segala Puji bagi Allah, Tuhan Pentadbir seluruh alam. Rahmat dan kesejahteraan ke atas junjungan kami Nabi Muhammad ﷺ, penghulu semua Rasul dan juga ke atas keluarga dan para sahabat Baginda seluruhnya. Ya Allah! Jadikanlah kubur si mati ini sebagai sebuah taman daripada taman-taman syurga.
Ya Allah! Dikaulah Tuhan bagi si mati, Dikaulah yang menjadikannya dan Dikaulah juga yang menunjukkannya kepada agama Islam. Dikaulah yang juga yang mencabut nyawanya, Dikau lebih mengetahui perkara-perkara zahir dan batinnya. Kami semua hadir atas tujuan memohon syafaat kepada-Mu untuk si mati.
Ya Allah! Ampunkanlah kesalahan kami dan segala kesalahan yang telah dilakukan oleh si mati, limpahkanlah jua Kurnia-Mu wahai Allah, Tuhan Sebaik-baik Pengurnia rahmat!Selawat Allah dan kesejateraan ke atas Penghulu kami Nabi Muhammad ﷺ. dan ke atas keluarganya serta para sahabat Baginda seluruhnya. Segala Puji bagi Allah, Tuhan Pentadbir seluruh alam.”

Ringkasnya, cara solat jenazah boleh digambarkan dalam ilustrasi ini:
Foto Kredit: ustaznoramin.com

Perkara Sunat Dalam Solat Jenazah
Sunat menyembahyangkan jenazah sebagaimana yang berikut:

Imam hendaklah berdiri bertentangan dengan kepala jenazah lelaki dan berdiri bertentangan dengan pinggang jenazah perempuan atau khunsa.

Kepala jenazah lelaki hendaklah diletakkan di sebelah kiri imam. Kepala jenazah perempuan dan khunsa diletakkan di sebelah kanan imam. Menurut kebiasaannya kepala jenazah lelaki itu juga diletakkan di sebelah kanan imam.

Hendaklah jenazah itu disembahyangkan di masjid.
Makmum hendaklah berdiri berbaris tiga barisan (tiga saf).

Mengangkat kedua belah tangan waktu mengucapkan takbir takbir yang empat dan meletakkan kedua tangan di atas pusat di bawah dada sebagaimana sembahyang-sembahyang yang lain.

Membaca أَعُوْذُ بِاللَّهِ (A’uzubillah) sebelum membaca Al-Fatihah.
Memperlahankan (tidak nyaring) semua bacaan walaupun di waktu malam.

Foto Kredit: civillislamica.it

Banyak Hikmah Solat Jenazah
Banyak kelebihan Solat Jenazah antaranya memberi penghormatan terakhir kepada jenazah, melahirkan rasa keinsafan, mengingatkan kita kepada kematian, dan memohon rahmat kepada jenazah.
Diharap dengan panduan dan cara solat jenazah ini, kita akan dapat menunaikan Solat Jenazah dengan sempurna.


Perlukah Solat Jenazah Untuk Mereka Yang Bunuh Diri? Ini Jawapan Mufti WP

Sejak kebelakangan ini, makin banyak kes yang melibatkan tindakan bunuh diri yang berlaku dalam kalangan kita. Namun, sebagai seorang yang beragama Islam, kita ditegas supaya menjauhi perbuatan tersebut. Mungkin ramai dalam kalangan kita yang masih tertanya-tanya adalah perlu untuk solat jenazah bagi jenazah yang membunuh diri?
Ini penjelasan dari Mufti Wilayah Persekutuan mengenai solat jenazah mangsa bunuh diri. Perlu atau tidak?

BOLEH KE SOLAT JENAZAH YANG MATI BUNUH DIRI?

Soalan:

Bolehkah kita solat ke atas jenazah yang mati kerana membunuh diri? Kerana ada hadith yang jelas menyebut mereka yang membunuh diri, tempatnya di neraka?

Jawapan:
Alhamdulillah kami panjatkan kesyukuran kepada Allah SWT. Selawat dan salam kepada junjungan Nabi SAW, para isteri dan keluarga baginda SAW, seterusnya golongan yang mengikut jejak langkah baginda SAW hingga ke hari akhirat.
Membunuh diri merupakan salah satu dosa besar, dan Nabi Muhammad SAW telah menjelaskan bahawa orang yang membunuh diri akan diazab di akhirat sama dengan cara dia membunuh diri sewaktu di dunia. Diriwayatkan daripada Abu Hurairah R.A, bahawa Baginda SAW bersabda:
مَنْ تَرَدَّى مِنْ جَبَلٍ فَقَتَلَ نَفْسَهُ، فَهْوَ فِي نَارِ جَهَنَّمَ، يَتَرَدَّى فِيهِ خَالِدًا مُخَلَّدًا فِيهَا أَبَدًا، وَمَنْ تَحَسَّى سَمًّا فَقَتَلَ نَفْسَهُ، فَسَمُّهُ فِي يَدِهِ، يَتَحَسَّاهُ فِي نَارِ جَهَنَّمَ خَالِدًا مُخَلَّدًا فِيهَا أَبَدًا، وَمَنْ قَتَلَ نَفْسَهُ بِحَدِيدَةٍ، فَحَدِيدَتُهُ فِي يَدِهِ، يَجَأُ بِهَا فِي بَطْنِهِ فِي نَارِ جَهَنَّمَ خَالِدًا مُخَلَّدًا فِيهَا أَبَدًا
Maksudnya: Sesiapa yang sengaja terjun daripada bukit dan membunuh dirinya, akan jatuh di neraka ke dalam api dan kekal dalam keadaan tersebut; sesiapa yang meminum racun dan membunuh dirinya, dia akan membawa racun tersebut dengan tangannya dan meminumnya di neraka selama-lamanya; dan sesiapa yang membunuh dirinya dengan senjata besi, akan membawa senjata itu dan menusuk-nusuk perutnya di neraka selama-lamanya.
Sahih al-Bukhari (5778) dan Sahih Muslim (109) dengan lafaz yang berbeza.
Sabda Baginda lagi:
مَنْ قَتَلَ نَفْسَهُ بِشَىْءٍ عُذِّبَ بِهِ يَوْمَ الْقِيَامَةِ
Maksudnya: Sesiapa yang membunuh diri dengan sesuatu cara, pada hari kiamat kelak dia akan diseksa dengan cara seperti itu pula. Sahih al-Bukhari (6047) dan Sahih Muslim (110)
Kami juga telah bahaskan secara panjang lebar berkenaan fenomena membunuh diri kesan daripada tekanan hidup dalam artikel kami yang bertajuk Bayan Linnas Siri 74: Tekanan Hidup Yang Membawa Bunuh Diri: Hukum Dan Penyelesaiannya.[i]
Hukum Solat Jenazah Bagi Kes Bunuh Diri

Berkenaan hukum solat jenazah ke atas mereka yang membunuh diri, telah diriwayatkan oleh Jabir ibn Samurah R.A bahawa:
أُتِيَ النَّبِيُّ صلى الله عليه وسلم بِرَجُلٍ قَتَلَ نَفْسَهُ بِمَشَاقِصَ فَلَمْ يُصَلِّ عَلَيْهِ
Maksudnya: Telah dibawa kepada Nabi SAW jenazah seorang lelaki Muslim yang telah membunuh dirinya dengan anak panah, dan Baginda SAW tidak solat ke atasnya. Sahih Muslim (978) dan Sunan al-Nasa’ie (1963)
Menurut Imam al-Nawawi, hadith ini menjadi dalil bahawa tidak disolatkan jenazah mereka yang membunuh diri, dan ini merupakan pandangan Umar ibn Abd al-Aziz dan Al-Auza’ie.
Namun Menurut Al-Hasan al-Basri, al-Nakha’ie, Qatadah, Imam Malik, Imam Abu Hanifah, Imam al-Syafi’e dan jumhur ulama: jenazah orang yang membunuh diri perlu disolatkan, dan mereka memahami keengganan Nabi SAW untuk solat ke atasnya adalah supaya ia menjadi pengajaran kepada orang lain agar tidak terjebak dengan perbuatan membunuh diri ini, sedang para sahabat solat ke atasnya. (Rujuk Syarh al-Nawawi ‘ala Muslim 7/47)
DOAKAN RAHMAT DAN KEAMPUNAN MEREKA

Disebalik hadith-hadith yang menjelaskan besarnya dosa dan beratnya azab bagi mereka yang membunuh diri, ia tidak menghalang kita untuk mendoakan rahmat dan keampunan bagi mereka. Membunuh diri bukanlah satu kekufuran yang mengeluarkan pelakunya daripada agama Islam, dan Allah SWT berhak mengampunkan sesiapa sahaja yang Dia kehendaki.
Kami tegaskan di sini, sesusah mana hidup pun, jangan sekali-kali kita membunuh diri tetapi yakinlah kepada Allah dengan munajat, doa serta berusaha. Kalau perlu pun mati, maka doalah sebagaimana Nabi ajar kepada kita:
أَلاَ لاَ يَتَمَنَّى أَحَدُكُمُ الْمَوْتَ لِضُرٍّ نَزَلَ بِهِ فَإِنْ كَانَ لاَ بُدَّ مُتَمَنِّيًا الْمَوْتَ فَلْيَقُلِ اللَّهُمَّ أَحْيِنِي مَا كَانَتِ الْحَيَاةُ خَيْرًا لِي وَتَوَفَّنِي إِذَا كَانَتِ الْوَفَاةُ خَيْرًا لِي
Maksudnya: “Ketahuilah, Janganlah salah seorang kamu menginginkan dan bercita-cita untuk mati disebabkan kemudaratan yang menimpamu. Sekiranya dia terpaksa juga untuk berbuat demikian maka hendaklah dia berdoa:
اللَّهُمَّ أَحْيِنِي مَا كَانَتِ الْحَيَاةُ خَيْرًا لِي وَتَوَفَّنِي إِذَا كَانَتِ الْوَفَاةُ خَيْرًا لِي
Ya Allah teruskanlah kehidupanku sekiranya hidup lebih baik bagi aku dan cabutlah nyawaku sekiranya kematian lebih baik buatku.”
Riwayat al-Bukhari (1/107-108) dan Muslim (2680)
Wallahu a’lam.
Sumber : Mufti WP


Hukum Solat Melihat Bacaan Al-Quran Dalam Telefon Bimbit & Cara Laksanakannya

Tibanya bulan Ramadan, pasti ramai dalam kalangan kita yang ingin memperbaiki cara kita beribadah. Ada yang ingin memperbaiki cara membaca Al-Quran dan ada juga yang ingin memperbaiki atau sempurnakan lagi cara solat. Oleh itu, pelbagai cara telah dicuba seperti menghafal surah-surah tertentu. Namun, ada juga dalam kalangan kita yang mengambil masa lama untuk menghafal dan menggunakan kaedah tengok telefon bimbit untuk membaca surah-surah tertentu. Boleh atau tidak tindakan sebegini?
BOLEH KE SOLAT PEGANG MUSHAF / HANDPHONE?

1) Membaca Qur’an dalam solat dengan melihat mushaf dibenarkan, boleh semak dalam kitab At-Tibyan fi Adab Hamalatil Qur’an oleh Imam An-Nawawi رحمه الله تعلى رحمة واسعة.
Tanbih: Dalam Solat Fardhu lebih baik sekadar membaca dari apa-apa yang sudah dihafal tanpa disibukkan dengan melihat mushaf, kecuali jika belum menghafaz surah Al-Fatihah.

2)Kalau tak apa pemegang mushaf boleh pegang di tangan tak?

Boleh.Tak jadi masalah. Hanya jaga pergerakan jangan sampai bergerak dengan 3 kali pergerakan besar berturut-turut. Itu yang membatalkan solat. Pergerakan jari menatal(scroll) skrin telefon tak membatalkan solat. Caranya rujuk keterangan pada gambar.
CARA SOLAT SAMBIL TENGOK HANDPHONE
-Ambil telefon dan buka terus mushaf dalam telefon.

-Tetapkan kedudukan tangan setempat.

-Simpan dalam kocek sebelum turun rukuk dan sujud

-Apps yang saya syorkan sebagai Mushaf Elektronik dari peranti.

3)Pastikan jika pegang telefon untuk baca mushaf di dalamnya,telefon sudah disenyapkan dan segala bentuk notifikasi dinyahkan.
Mufti Wilayah Persekutuan
Dah jangan susah hati lagi dah tak ada ‘stand’ atau Qur’an besar tapi nak baca panjang dalam Tarawih. PEHATIAN! Ini khusus jika anda solat sendirian atau menjadi imam. Jika jadi makmum, TAK PAYAH SIBUK tengok mushaf.
Sumber:  محمد فائز حارث البكاني


Cara Solat Qasar Yang Betul Dari JAKIM – Zuhur, Asar dan Isyak Sahaja

Cara Solat Qasar
Bagi yang tidak tahu, JAKIM ada menerangkan dengan ringkas, cara solat qasar dan solat jamak (taqdim & takhir). Sebelum itu, mari kita ketahui maklumat ini dengan lebih terperinci.

Apa itu Solat Qasar?

Takrifan Solat Qasar adalah mengqasarkan (memendekkan) solat yang empat rakaat iaitu Zuhur, Asar dan Isya’ kepada dua rakaat sementara solat Maghrib dan solat Subuh tidak boleh diqasarkan.

Apakah hukum Solat Qasar?

Hukum Qasar Harus berdasarkan kepada dalil berikut:

i. Al-Quran surah al-Nisa’ ayat 101 yang bermaksud; “Dan apabila kamu musafir di muka bumi, maka kamu tidaklah berdosa mengqasarkan (memendekkan) solat jika kamu takut diserang oleh orang kafir…”

ii. Al-Sunnah yang bermaksud; ‘Ya’la bin Umayyah pernah bertanya kepada Umar bin al- Khattab, “Kenapa kita perlu mengqasarkan solat sedangkan kita berada dalam keamanan?” Lalu beliau menjawab, “Aku telah bertanya kepada Nabi s.a.w., dan Baginda bersabda, solat qasar itu adalah sedekah yang Tuhan telah bersedekah kepadamu, maka terimalah sekalian kamu akan sedekah- Nya” (Riwayat al-Nasa’i dan Abu Daud)

Berapakah jarak yang dibenarkan?
Jarak dibenarkan Qasar Dua marhalah iaitu empat burudin di mana setiap burudin mempunyai empat farsakh dan setiap farsakh terdiri daripada 5514 meter mengikut kiraan moden. Dari itu, dua marhalah adalah bersamaan 89 kilometer.

Apakah syarat Solat Qasar?

i. Hendaklah pelayaran atau perjalanan itu diharuskan oleh syara’.
ii. Jauh pelayaran atau perjalanan itu tidak kurang daripada dua marhalah (89 kilometer / 56 batu)
iii. Berniat qasar di dalam takbiratul ihram.
iv. Tidak berimam dengan orang yang solat tamam (sempurna)
v. Hendaklah solat yang diqasarkan itu terdiri dari solat empat rakaat.

Bagaimana contoh niat Solat Qasar?
أصلي فرض الظهر ركعتين قصرا لله تعالى
(Sahaja aku solat fardhu Zuhur dua rakaat Qasar kerana Allah Taala)

Akhir kata

Terima kasih kerana masih lagi mengingati Allah, walaupun dalam bermusafir. Teruskan mengingati Allah, agar perjalanan kita mendapat keredhaan Allah. Untuk rujukan dan cara solat jamak, boleh rujuk di sini.


Jangan ‘Nervous’, Ini Panduan Mudah Solat Sunat Aidilfitri Di Rumah Buat Imam Interim

Nampaknya sambutan Aidilfitri umat Islam akan disambut dengan cara yang berbeza pada tahun ini. Solat Sunat Aidilfitri amat disarankan supaya dikerjakan di rumah sendiri bersama ahli keluarga untuk mengelakkan penularan wabak merbahaya. Namun, ada juga dalam kalangan ketua keluarga yang sudah mula ‘nervous’ kerana perlu jadi imam interim bagi solat Hari Raya kali ini. Maklumlah, solat sunat ini perlu disertakan khutbah selepas selesai. Macam mana?
Jadi, ini perkongsian mudah buat ketua keluarga atau imam interim di rumah untuk melaksanakan solat sunat Aidilfitri kali ini.

PANDUAN ASAS SOLAT AIDIL FITRI DI RUMAH BUAT IMAM INTERIM

Tahun ni memang cemas. Bukan saja cemas sebab Corona Virus, tetapi juga cemas sebab ada bulan Ramadhan. Masjid dan surau ditutup. Jadinya, bapak-bapak mesti jadi imam solat terawih dan witir di rumah bersama isteri dan anak-anak.

Datang hari raya, cemas lagi. Sebab masjid dan surau masih lagi tutup. Jadinya sekali lagi, bapak-bapak mesti jadi imam solat. Kali ini solat Aidilfitri di rumah masing-masing. Tambah cemas bila solat Aidilfitri kena baca khutbah lepas solat. Macam mana nak buat tu? So, saya bagi panduan asas solat Aidilfitri dan khutbah hari raya untuk bapak-bapak jadikan sebagai panduan. Jangan takut! Lawan!

Solat Sunat Aidilfitri

1. Lafaz niat; sahaja aku solat sunat Aidilfitri, menjadi imam kerana Allah Ta’ala.
2. Lepas baca doa iftitah, takbir ‘Allahu akbar’ sebanyak 7 kali. Selang-selikan dengan bacaan ‘Subhanallah, Alhamdulillah dan Allahu akbar’ secara perlahan.
3. Cukup 7 kali takbir, mula membaca Surah Al-Fatihah, kemudian diikuti dengan apa saja surah yang pendek.
4. Kemudian rukuk, iktidal, sujud, duduk antara 2 sujud dan sujud kali kedua seperti biasa.
5. Bangkit dari sujud menuju rakaat kedua dengan takbir ‘Allahu akbar’.
6. Selepas itu terus bertakbir lagi ‘Allahu akbar’ sebanyak 5 kali. Selang-selikan dengan bacaan ‘Subhanallah, Alhamdulillah dan Allahu akbar’ secara perlahan.
7. Cukup 5 kali takbir, mula membaca Surah Al-Fatihah, kemudian diikuti dengan apa saja surah yang pendek.
8. Kemudian rukuk, iktidal, sujud, duduk antara 2 sujud, sujud kali kedua dan duduk tahiyyat akhir.
9. Baca tahiyyat sehingga habis dan bagilah salam.
Maka selesailah solat sunat Aidilfitri.
Kemudian tibalah saatnya untuk bapak-bapak membaca khutbah. Jangan takut! Lawan! Khutbah Aidilfitri ni macam khutbah hari Jumaat biasa saja. Tambah best, saya akan bagi yang paling basic saja untuk dibuat dan khutbah ini sah.
1. Khutbah pertama.

– Ucap “Alhamdulillah”.
– Baca selawat “Allahumma solli ‘ala Muhammad wa ‘ala ali Muhammad”.
– Pesan kepada makmum untuk bertaqwa; “Marilah kita semua meningkatkan taqwa kita kepada Allah”.
– Baca 1 potong ayat Al-Quran; “Inna a’thoinakal kausar. Fasolli lirabbika wanhar. Inna syaniaka huwal abtar”.
Sekian khutbah pertama. Kemudian duduk la sekejap.
2. Khutbah kedua.

– Ucap “Alhamdulillah”.
– Baca selawat “Allahumma solli ‘ala Muhammad wa ‘ala ali Muhammad”.
– Pesan kepada makmum untuk bertaqwa; “Marilah kita semua meningkatkan taqwa kita kepada Allah”.
– Baca 1 potong ayat Al-Quran; ”.”Qul huwallahu Ahad. Allahus somad. Lam yalid walam yulad. Walam yakullahu kufuwan ahad”.
– Baca doa untuk seluruh orang Islam; “Ya Allah selamatkan kami semua dari Corona Virus. Ya Allah selamatkan kami semua di dunia dan akhirat.

Then, boleh la bersurai. Itu je pun. Tak susah kan? Sempoi giler. Ada 12 hari lagi nak berlatih ye. Kalau boleh jangan la yang basic sangat. Tambah la sikit perisa biar sedap tak nampak kering. Terutamanya yang bahagian khutbah hari raya tu. Agak-agak susah, boleh je download khutbah mana-mana kat internet. Kemudian baca. Selesai… Masih bimbang? Jangan takut! Lawan!
Kalau takut nak lawan sorang-sorang, lawan ramai-ramai. Share panduan ni dekat semua bapak-bapak yang bakal jadi imam dan khatib raya di rumah nanti. Kita lawan sama-sama.
#KAB
#StayAtHome
– Para makmum dijangka akan memegang handphone untuk merakam momen bersejarah ini –
Sumber: Khairul Anuar Basri


Tips Dan Cara Solat Berjemaah Dengan Anak Kecil Yang Betul

Anak-anak kecil meragam merupakan situasi normal yang akan dihadapi oleh ibu bapa. Sukar sekali jika ibu bapa mahu melakukan sebarang kerja, pastinya si kecil akan mula menangis dan merengek kerana diletakkan berjauhan dengan ibu bapa. Situasi ini juga termasuklah apabila ibu bapa mahu mengerjakan ibadah seperti solat. Mungkin ramai dalam kalangan kita yang masih tidak mahir tentang tatacara untuk mengerjakan solat bersama anak kecil untuk mengelakkan mereka menangis dan solat anda pun jadi tidak kusyuk.
Oleh itu, diharapkan perkongsian ini dapat membantu untuk memudahkan ibadah anda ya!

CARA SOLAT DENGAN ANAK KECIL

Selalu ibu-ibu bila ada anak kecil, tak seronok terasa peluang ibadah semakin sempit. Selalu rindu nak solat berjemaah dengan kawan-kawan. Jadi, suami cadangkan untuk kami berkongsi cara untuk solat dengan anak kecil. Mungkin ada masa anak meragam tak mahu duduk, ibu pula dah makin singkat waktu untuk solat. Daripada luput waktu solat, boleh sahaja solat dengan anak kecil.

1. Ibu ayah boleh salin pampers anak sebelum solat. Kalau memang pampers anak berat dengan air kencing atau berak, basuh dahulu. Bagi anak selesa.

2. Ibu biasanya dapat agak masa untuk salin pampers anak, jadi boleh sedia untuk tukarkan pampers anak sebelum solat.
Permasalahan dukung anak pakai pampers
Contoh solat sambil mendukung bayi untuk bapa semasa takbir.

Contoh solat sambil mendukung bayi untuk bapa semasa rukuk.
Contoh solat sambil mendukung bayi untuk bapa sebelum sujud.
Contoh solat sambil mendukung bayi untuk bapa semasa sujud.
Contoh solat sambil mendukung bayi untuk bapa semasa angkat anak nak bangun i’tidal.
Contoh solat sambil mendukung bayi untuk bapa semasa tahiyat.
1. Berhubung dengan najis
متصل بالنجاسة
2. Menanggung najis
حامل النجاسة
Dua perkara ini berbeza :
Contoh berhubung dengan najis ialah tahi cicak pada pakaian kita semasa solat. Contoh menanggung najis ialah kita solat atas karpet masjid, ada najis pada hujung saf.
1. Najis pada pakaian
2. Najis pada karpet.
Apa hukum kedua-dua situasi tersebut?

1. Sah kedua-dua solat?
2. Tidak sah kedua-dua solat?
3. Salah satu sah?
Solat tidak sah sekiranya najis pada pakaian kita semasa solat, tetapi solat sah sekiranya tahi cicak hujung karpet tempat solat. Sama juga seperti dukung bayi BELUM BERSUNAT dan PAKAI PAMPERS, kita tidak menempel najis pada tubuh kita. Ia juga terpakai kepada mana-mana sahabat yang berniat bawa anak menunaikan umrah, sama kondisi seperti persoalan solat.

Contoh solat sambil mendukung bayi untuk ibu.
Contoh solat sambil mendukung bayi untuk ibu semasa rukuk.
Contoh solat sambil mendukung bayi untuk ibu semasa sujud.
Contoh solat sambil mendukung bayi untuk ibu semasa tahiyat.
Kalau kita mencari sebab tak boleh, memang selamanya kita akan cakap tak boleh. Dalam Islam, sentiasa ada solusi untuk setiap tribulasi. Isteri, suka sangat bila suami tawarkan diri untuk jadi imam dan solat berjemaah. Selepas suami solat berjemaah di surau/masjid, boleh balik rumah solat sunat 2 rakaat sambil isteri jadi makmum untuk solat fardhu. Jadi, isteri boleh solat berjemaah dengan suami.
Saya kongsikan video bagaimana untuk solat dengan bayi kepada para bapa supaya selepas ini boleh sama-sama berjemaah dengan isteri dan anak-anak.

NOTA TAMBAHAN :
Ibubapa mestilah memastikan dada sentiasa mengadap ke arah kiblat. Semoga bermanfaat untuk semua ibu ayah yang berusaha biasakan anak-anak dengan rutin solat.
Wahai Tuhanku, Jadikanlah aku dan zuriat keturunanku dari kalangan orang yang mendirikan solat, dan jadikanlah kami pemimpin bagi orang-orang soleh.
Sumber : Insyirah Soleha


Cara Solat Sunat Aildilfitri Secara Berjemaah Atau Bersendirian, Sumber Oleh JAKIM

Menurut laman web JAKIM, solat sunat aidilfitri yang mula-mula dikerjakan oleh Rasulullah s.a.w. ialah pada tahun kedua hijriyah. Sejak itu, Baginda telah berkekalan mengerjakannya hingga akhir hayatnya.
Rasulullah s.a.w. telah menggalakkan seluruh umat Islam – lelaki dan perempuan, tua muda (termasuk kanak-kanak) supaya keluar beramai-ramai mengerjakannya dengan berjamaah sebagai menegakkan syiar Islam.

Foto Kredit: muis.org.my

Hukum Solat Sunat Aidilfitri
Hukum solat sunat aidilfitri ini adalah sunat muakkad ke atas tiap-tiap seorang Islam yang baligh berakal.

Sunat muakkad bermaksud perbuatan sunat yang amat dituntut seperti solat tarawih dan ibadah korban.

Foto Kredit: sundaymail.co.zw

Rukun & Syarat Solat Sunat Aidilfitri
Rukun-rukun syaratnya adalah sama seperti yang ditentukan bagi solat fardhu yang lima, kecuali terdapat tambahan beberapa perkara yang sunat.
Perkara sunat tersebut ialah bertakbir tujuh kali pada rakaat yang pertama dan lima kali pada rakaat yang kedua, disertakan dengan bertasbih di antara tiap-tiap dua takbir
Ia dikerjakan sebanyak 2 rakaat, sunat dilakukan secara berjemaah tetapi boleh juga dibuat bersendirian.
Foto Kredit: postandcourier.com

Waktu Solat Sunat Aidilfitri
Waktu mengerjakan solat sunat Aidilfitri ini adalah mulai dan terbit matahari hingga gelincir matahari.
Walaubagaimanapun, ianya sunat dilambatkan sedikit untuk memberi waktu kepada umat Islam menunaikan zakat fitrah.
Foto Kredit: hollariau.com

Cara Solat Sunat Aidilfitri
Cara solat sunat Aidilfitri adalah seperti berikut:
Foto Kredit: howcast.com

Rakaat Pertama
1. Lafaz niat
Lafaz niat bagi yang mengerjakan solat sunat Aidilfitri secara berjemaah:
أُصَلِّى سُنَّةَ عِيْدِ الْفِطْرِ رَكْعَتَيْنِ أَدَاءً مَأْمُوْمًا للهِ تَعَالَى
Maksud: Sahajaku sembahyang sunat hari raya Aidilfitri, dua rakaat, tunai, mengikut imam, kerana Allah Taala.
Lafaz niat bagi yang mengerjakan solat sunat Aidilfitri secara bersendirian:
أُصَلِّى سُنَّةَ عِيْدِ الْفِطْرِ رَكْعَتَيْنِ أَدَاءً للهِ تَعَالَى
Maksud: Sahajaku sembahyang sunat hari raya Aidilfitri, dua rakaat, tunai, mengikut imam, kerana Allah Taala.
2. Bertakbir
Setelah itu baharu bertakbir dengan “Takbiratul Ihram” dengan menyebut: Allahu Akbar, disertakan dengan niat dalam hati.
3. Membaca Doa Iftitah
Setelah itu sunat membaca: “Doa Iftitah”
4. Takbir Pertama
Kemudian sunat bertakbir (Allahu Akbar) 7 kali disertakan dengan mengangkat tangan ke paras telinga.
Biarkan imam memulakan takbir yang pertama dahulu kemudian diikut oleh makmum.
5. Bertasbih
Selepas takbir yang pertama – imam dan makmum sunat membaca tasbih dengan perlahan, dengan menyebut:
سُبْحَانَ اللهِ، وَالحَمْدُ ِللهِ، وَلا إِلَهَ إِلاَّ اللهُ، وَاللهُ أَكْبَرُ.
Maksud: Maha suci Allah, segala pujian tertentu bagi Allah, tiada Tuhan (yang berhak disembah) melainkan Allah, dan Allah Maha Besar.
6. Takbir Kedua
Takbir yang kedua yang diiringi dengan tasbih di atas kecuali takbir yang ke tujuh, kerana selepas itu imam akan membaca surah al-Fatihah.
6. Meneruskan solat hingga selesai rakaat pertama
Surah al-Fatihah akan diikuti dengan surah pilihan, sama seperti solat fardhu sehingga rukuk dan sujud sehingga selesai rakaat pertama.
*Menurut Mazhab Syafie, sunat membaca Surah Qaf pada rakaat pertama dan Surah al-Qamr pada rakaat kedua. Antara surah-surah lain yang dianjurkan ialah Surah al-A‘ala dan al-Ghashiah, atau Surah al-Kafirun dan al-Ikhlas seperti yang dinyatakan dalam Sahih Muslim.
Foto Kredit: almanalmagazine.com
Rakaat Kedua
1. Takbir Pertama
Sebaik masuk rakaat kedua, perkara yang pertama sekali dilakukan oleh imam dan makmum ialah bertakbir 5 kali.
2. Bertasbih
Takbir ini diselangi dengan tasbih seperti yang dilakukan dalam rakaat pertama.
3.Baca al-Fatihah
Seperti dalam rakaat pertama, selesai sahaja bertasbih imam akan membaca surah al-Fatihah diikuti dengan surah pilihan.
4. Teruskan solat hingga selesai
Kemudian meneruskan sembahyang sehingga selesai rakaat kedua.
Dengan ini sempurnalah sembahyang hari raya “Aidilfitri” yang akan diiringi dengan khutbah.
Foto Kredit: shababweekly.net

Meriahkan Aidilfitri Dengan Perkara Sunat
Mudah saja cara solat sunat Aidilfitri. Jadi, lakukanlah ia selagi boleh. Jika tidak berkesempatan ke Masjid, bolehlah melakukannya di rumah sahaja.
Sebelum itu, disunatkan mandi sunat aidilfitri, memotong kuku, berwangi-wangian (bagi lelaki) dan bersarapan sebelum bersolat.
Menurut sumber daripada Pusat Islam USM, Rasulullah tidak keluar menunaikan solat kecuali selepas menjamah beberapa biji tamar berdasarkan hadis Anas yang diriwayatkan oleh al-Bukhari.
Di samping itu, kita juga digalakkan melakukan solat sunat ini di masjid atau surau untuk mengeratkan kemesraan dan ukhwah sesama saudara Islam.

Rujukan: Laman Web JAKIM dan Pusat Islam USM


Menurut FalakOnline, kejadian Gerhana Bulan berlaku apabila jasad Bulan memasuki kawasan bayang-bayang bumi yang berada di angkasa lepas.
Fenomena ini hanya boleh berlaku ketika Bulan berada di dalam Fasa Purnama (Bulan Penuh) sahaja. Ketika ini, Matahari, Bumi dan Bulan berada di dalam satu garisan lurus yang sempurna. Yang terbaru, kita dimaklumkan bahawa rakyat Malaysia berpeluang menyaksikan fenomena ini pada 31 Januari 2018, seperti yang dilaporkan oleh ANGKASA Malaysia.

Subhanallah, ia merupakan antara tanda kebesaran Allah yang ditunjukkan kepada kita.
Oleh yang demikian, kita sebagai umat Islam dianjurkan untuk melakukan beberapa amalan sunat ketika berlakunya kejadian ini. Solat Sunat Gerhana Bulan adalah salah satu ibadah yang amat digalakkan.

Foto Kredit: angkasa.gov.my

Cara Solat Sunat Gerhana Bulan (Khusuf) Yang Lengkap
Berikut adalah beberapa perkara tentang Solat Sunat Gerhana Bulan yang boleh dijadikan panduan dan rujukan.
1. Hukum Solat Gerhana
Hukum menunaikan Solat Sunat Gerhana Bulan (Khusuf) ini adalah sunat muakkad.
Ianya boleh ditunaikan secara berjemaah di Masjid/Surau atau boleh juga dilakukan secara bersendirian.
2. Dalil Tentang Solat Sunat Gerhana
Diriwayatkan oleh al-Bukhari dan Muslim dari Aisyah r.a. bahawa Nabi SAW bersabda:
إِنَّ الشَّمْسَ وَالقَمَر َ آيَتَانِ مِنْ ايَاتِ اللهِ لاَيَخْسِفَان ِ لِمَوت ِ أَحَدٍ وَلاَ لِحَيَاتِهِ، فَإِذَا رَأَيْتُمْ
ذلِكَ فَادْعُوا اللهَ وَكَبِّرُوا وَتَصَدَّقُوا وَصَلُّوا
Maksud: “Sesungguhnya matahari dan bulan adalah dua macam tanda dari tanda-tanda kekuasaan Allah. Terjadinya gerhana matahari atau bulan itu bukanlah kerana kematian seseorang atau kehidupannya. Maka jikalau kamu melihatnya, berdoalah kepada Allah, bertakbirlah, bersedekahlah serta bersembahyanglah”
Foto Kredit: ahlesunnatuljamaat.com
3. Waktu Solat Sunat Gerhana Bulan
Solat Sunat Gerhana Bulan boleh dilakukan antara waktu bermulanya gerhana sehinggalah selesai fenomena tersebut.
Biasanya ahli falak akan menganggarkan waktu tersebut dengan tepat. Jadi, bolehlah kita bersedia untuk mendirikan solat sunat ini sama ada di rumah atau secara berjemaah.
4. Lafaz Niat
أُصَلِّى سُنَّةَ الخُسُوفِ رَكْعَتَينِ للهِ تَعَالَى
“Sahaja aku Solat Sunat Gerhana Bulan dua rakaat kerana Allah Taala.”
5. Cara Solat Sunat Gerhana Bulan
Solat Sunat Gerhana Bulan didirikan sebanyak 2 rakaat seperti solat sunat yang lain. Apa yang membezakannya adalah ia mempunyai 4 al-Fatihah , 4 Ruku’ dan 4 sujud dalam 2 rakaat tersebut.
Berikut adalah cara Solat Sunat Gerhana Bulan yang lengkap mengikut rakaat.
Rakaat Pertama

Takbiratul Ihram
Membaca doa Iftitah
Membaca surah al-Fatihah
Membaca surah al-Baqarah (atau mana-mana surah)
Ruku’ dan membaca tasbih (kira-kira 100 ayat)
lktidal serta membaca surah al-Fatihah.
Membaca surah Ali-lmran (atau mana-mana surah)
Ruku’ dan membaca tasbih (kira-kira 90 ayat)
Iktidal
Sujud dan membaca tasbih
Duduk antara dua sujud
Sujud kembali
Berdiri untuk rakaat kedua

Rakaat Kedua

Membaca surah al-Fatihah
Membaca surah al-Nisa’ (atau mana-mana surah)
Ruku’ dan membaca tasbih (kira-kira 70 ayat)
lktidal serta membaca surah al-Fatihah.
Membaca surah al-Maidah (atau mana-mana surah)
Ruku dan membaca tasbih (kira-kira 50 ayat)
Iktidal
Sujud dan membaca tasbih
Duduk antara dua sujud
Sujud kembali
Membaca tasyahud akhir
Memberi salam

*Sunat membaca 2 khutbah selepas solat sunat gerhana sebagaimana dua khutbah Jumaat dari segi rukun dan syarat-syaratnya.
Foto Kredit: radiosilaturahim.com
Nota Tambahan
i) Jika solat berjemaah – Apabila makmum tertinggal ruku’ yang pertama sama ada dalam rakaat pertama atau rakaat kedua, dia dikira tidak mendapat rakaat itu. Maka, dia hendaklah menyempurnakan rakaat yang luput itu selepas Imam memberi salam.
ii) Menurut laman web Mufti Wilayah Persekutuan, Solat Sunat Gerhana Bulan juga boleh dilakukan seperti biasa (hanya sekali ruku’ dalam setiap rakaat) seperti solat biasa tanpa memanjangkannya. Walaupun sah, namun cara ini tidak digalakkan kerana berlainan daripada perbuatan Nabi.

Sumber Rujukan:
http://muftiwp.gov.my/ms/pengumuman-2018/2270-fenomena-gerhana-bulan-penuh-pada-31-januari-2018
http://jheatweb.terengganu.gov.my/maxc2020/appshare/widget/pb_img/37/PanduanGerhanaBulan.pdf
http://www.muftins.gov.my/index.php/arkib2/ilmu-falak/927-gerhana-matahari
https://pusatislam.unimap.edu.my/v2/index.php/en/17-ilmiah/75-solat-sunat-gerhana-matahari-dan-bulan


Cara Solat Sunat Gerhana Matahari Menurut JAKIM

*Dikemaskini 21 Jun 2020
InshaAllah pada hari ini, (21 Jun 2020) kita berpeluang melihat Gerhana Matahari Separa.

Menurut info oleh Pejabat Mufti Wilayah, tempohnya bermula pada jam 2.50 petang hingga 4.54 petang ini mengikut waktu di Wilayah Persekutuan Kuala Lumpur.

Solat Sunat Gerhana Matahari hukumnya Sunat Muakad.

Berbeza dengan solat sunat lain, Solat Sunat Gerhana Matahari ini mempunyai 2 kali rukuk dan iktidal dalam setiap rakaat.
Biasanya ia dilakukan berjemaah di Masjid dan akan diikuti dengan khutbah selepas solat.
Walaubagaimanapun, ia masih boleh dilakukan secara bersendirian di rumah, surau, atau musolla.
Lafaz niat Solat Sunat Gerhana Matahari

Maksudnya: “Sahaja aku Solat Sunat Gerhana Matahari dua rakaat kerana Allah Taala“
Solat Sunat Gerhana sunat dikerjakan secara berjemaah di Masjid dan diikuti dengan khutbah. Ia juga boleh dilakukan sendirian. / Foto Kredit: sundaymail.co.zw
Cara Solat Sunat Gerhana Matahari
Rakaat Pertama
1. Niat
2. Takbiratul Ihram
3. Membaca Ta’awudz

4. Membaca Al-Fatihah
5. Membaca mana-mana surah (paling afdal dibacakan Surah Al-Baqarah)
6. Rukuk dan tasbih
7. Iktidal serta membaca surah Al-Fatihah dan mana-mana surah (paling afdal surah Al-Imran)
8. Rukuk dan tasbih
9. Iktidal
10. Sujud dan tasbih
11. Duduk antara 2 sujud
12. Sujud kembali
13. Berdiri untuk rakaat kedua
Rakaat Kedua
1. Membaca Surah Al-Fatihah
2. Membaca mana-mana surah (paling afdal dibacakan Surah Al-Baqarah)
3. Rukuk dan tasbih
4. Iktidal serta membaca surah Al-Fatihah dan mana-mana surah (paling afdal surah Al-Maidah)
5. Rukuk dan tasbih
6. Iktidal.
7. Sujud dan tasbih
8. Duduk antara dua sujud
9. Sujud kembali
10. Membaca tasyahud akhir
11. Memberi salam

Waktu Paling Afdal Melakukan Solat Sunat Gerhana Matahari
Waktu paling afdal melakukan Solat Sunat Gerhana ialah sebaik saja berlakunya gerhana sehingga hilangnya gerhana dan keadaan menjadi seperti sediakala.
Jika gerhana berlalu dan hilang semasa kita masih dalam keadaan solat, ia masih dikira sah.
Foto Kredit: telegraph.co.uk
Nota Tambahan

Tidak perlu iqamah tapi cukup sekadar ucapan: ( الصِّلاَةُ جَامِعَةً )

Sunat menyaringkan suara pada bacaan Fatihah dan surah ketika Solat Sunat Gerhana Bulan dan perlahan ketika Solat Sunat Gerhana Matahari.

Disunatkan mandi untuk Solat Sunat Gerhana, seperti hendak Solat Jumaat.

Foto Kredit: iiiil0liiii.com
*Berdasarkan sumber daripada Bahagian Dakwah JAKIM


Cara Solat Sunat Istisqa’ Mohon Hujan, Secara Berjemaah & Sendirian

Solat merupakan doa dan ibadat yang paling penting bagi seorang hamba. Melalui solat ia dapat berhubung secara langsung dan paling hampir dengan Allah SWT.
Bagi sesebuah daerah atau negeri yang menghadapi masalah keputusan air kerana kemarau, sedangkan manusia, haiwan dan tumbuh-tumbuhan sangat memerlukannya, ia dituntut untuk menunaikan solat istisqa’ iaitu solat meminta hujan, agar diturunkan hujan.

Foto Kredit: nasional.tempo.id
Hukum Solat Sunat Istisqa’
Hukum melakukan solat istisqa’ adalah sunat muakkad ke atas orang yang mukim, musafir, merdeka, hamba, yang sudah baligh dan belum baligh, lelaki serta perempuan.

Solat sunat ini dilakukan bagi tujuan meminta hujan. Jika tidak berkehendakkan hujan maka hukumnya tidak harus dan tidak sah.

Foto Kredit: Berita Harian

Cara Solat Sunat Istisqa’
Mungkin kita biasa nampak solat sunat ini dianjurkan di masjid atau surau sesebuah tempat yang dilanda kemarau atau musibah yang memerlukan hujan seperti jerebu.
Walaupun ianya lebih afdhal dilakukan secara berjemaah, ia juga sebenarnya boleh dilakukan secara sendirian.
Berikut adalah cara melakukan solat sunat istisqa’ menurut lampiran oleh laman web e-Masjid Jabatan Agama Islam Selangor.

Kaifiat Solat Istisqa’
Solat Sunat Istisqa’ dilakukan dua rakaat sama seperti solat fardhu atau solat sunat yang lain, cuma ada sedikit tambahan pada takbir seperti solat Hari Raya.
Berikut adalah caranya:
1. Lafaz Niat
Lafaz niat solat istisqa’ adalah:

*Maksudnya: Sahaja aku solat sunat istisqa’ dua rakaat menjadi imam / makmum / sendirian kerana Allah Taala.
2. Doa Iftitah & Takbir
Seperti solat hari raya, selepas membaca doa iftitah bertakbir sebanyak 7 kali dengan diselangi bacaan tasbih bagi rakaat pertama dan 5 kali takbir
yang juga diselangi dengan tasbih bagi rakaat kedua.
Lafaz tasbih:
سُبْحَانَ اللهِ وَالْحَمْدُ للهِ، وَلاَ إِلَهَ إِلاَّ الله، وَاللهُ أَكْبَرُ
 لاَحَوْلَ وَلاَ قُـوَّةَ إِلاَّ بِالله
3. Membaca Al Fatihah & Surah
Imam sunat menyaringkan suara ketika membaca fatihah dan surah.
Selepas membaca Al-fatihah, disunatkan membaca surah al-A’la bagi rakaat pertama dan surah al-Ghasyiah bagi rakaat kedua.
4. Meneruskan Solat Hingga Selesai 2 Rakaat
Solat diteruskan dengan rakaat kedua sehingga salam.
5. Khutbah
Selepas salam dan selesai solat, imam atau khatib disunatkan berkhutbah
(membaca dua khutbah).
Foto Kredit: meldmagazine.com.au
Persediaan Bagi Melaksanakan Solat Sunat Istisqa’
Perlu menginsafi bahawa manusia tidak mempunyai upaya untuk menentukan
sesuatu, kecuali dengan kehendak Allah SWT.
Oleh itu sebelum solat atau
bermunajat kepada Allah SWT perlu membuat persediaan berikut, antaranya:
1. Seluruh penduduk diminta meninggalkan maksiat dan bertaubat kepada Allah SWT.
2. Seluruh penduduk dengan pakaian yang biasa atau sederhana diminta turut
sama keluar beramai-ramai ke masjid atau tanah lapang bagi menunaikan
solat secara berjamaah.
Foto Kredit: islandbrewery.co.uk
Hujan Adalah Rahmat Daripada Allah
Hujan adalah rahmat dan rezeki kurniaan Allah SWT kepada manusia.
Firman Allah Taala:
وَأَنزَلْنَا مِنَ السَّمَاءِ مَاءً طَهُورًا
Maksudnya, “Dan Kami menurunkan dari langit: air yang bersih suci”
(Surah al-Furqan: 48).
Firman Allah Taala lagi:
وَأَنزَلَ مِنَ السَّمَاءِ مَاءً فَأَخْرَجَ بِهِ مِنَ الثَّمَرَاتِ رِزْقًا لَّكُمْ
Maksudnya: “Dan Allah menurunkan hujan dari langit lalu mengeluarkan dengan air hujan itu buah-buahan untuk menjadi rezeki (makanan) bagi kamu”
(Surah Ibrahim 32).
Dalam usaha kita melakukan pelbagai cara menghadapi musibah dan bencana, ingatlah juga bahawa manusia adalah makhluk yang serba lemah. Semuanya berlaku dengan izin Allah.
Maka dianjurkan melakukan solat sunat istisqa’ dengan penuh pengharapan kepada Allah.
Semoga Allah mendengar rintihan kita dan sudi mengelokkan cuaca serta menurunkan hujan bagi kita yang memerlukannya. Insha Allah.

*Sumber rujukan: Laman web e-Masjid Jabatan Agama Islam Selangor


Cara Mengerjakan Solat Sunat Tasbih. Ada Hukum, Kelebihan & Doa!

Cara Mengerjakan Solat Sunat Tasbih
Sepertimana yang kami kongsikan sebelum ini tentang cara solat taubat, kami bawakan sekali lagi cara solat tahajjud. Panduan ini adalah hasil ihsan Jabatan Kemajuan Islam Malaysia (JAKIM). Sila rujuk gambar di bawah yang diperolehi dari JAKIM. Boleh download keseluruhan panduan Qiamullail dari JAKIM dalam bentuk PDF di sini.

Solat Sunat Tasbih Yang Ringkas
Jika rasa panjang sangat, ini versi pendek dari http://apps.islam.gov.my/ka/questions/view/22769
Solat sunat tasbih merupakan solat sunat yang didalamnya dibaca sebanyak 300 tasbih dalam 4 rakaat. Bagi solat ini:

1) Sekiranya solat pada siang hari, hendaklah dikerjakan dengan 4 rakaat dan satu salam
2) Sekiranya solat pada malam hari hendaklah ditunaikan tiap-tiap 2 rakat dengan satu salam.

Cara mengerjakan solat sunat tasbih adalah seperti berikut:
Lafaz niat: “Sahaja aku sembahyang sunat tasbih empat rakkat / dua rakaat kerana Allah Taala”
Bacaan surah selepas membaca surah Al-fatihah iaitu
i) Pada rakaat pertama surah al-Takathur
ii) Pada rakaat kedua surah Al-Asr
iii) Pada rakaat ketiga surah al-kafirun
iv) pada rakaat keempat surah al-ikhlas
Bacaan tasbihnya ialah ” Subhanallah walhamdulillah wala ila ha illallah wallahu akbar.
Bilangan tasbih pada setiap rakaat ialah:
a) 15 kali selepas membaca surah
b) 10 kali ketika ruku’ selepas tasbih ruku’
c) 10 kali ketika iktidal
d) 10 kali ketika sujud selepas tasbih sujud
Semoga bermanfaat!
Sumber: Panduan Qiamullail, Cetakan Ketigabelas, 2013, Jabatan Kemajuan Islam Malaysia (JAKIM)


Cara Solat Sunat Witir Yang Ringkas Selepas Terawih & Solat Malam

Solat sunat witir amat dituntut oleh Allah, di mana dalam sebuah hadis daripada ‘Ali RA berkata Rasulullah SAW bersabda:
يَا أَهْلَ الْقُرْآنِ أَوْتِرُوا فَإِنَّ اللَّهَ وِتْرٌ يُحِبُّ الْوِتْرَ.

Maksudnya:
Wahai ahli al-Qur’an (mereka yang membaca dan beramal dengan al-Qur’an), Hendaklah kamu mengerjakan solat Witir, sesungguhnya Allah itu ganjil dan mencintai yang ganjil.

– Hadis Riwayat Abu Daud, Tirmizi, Nasa’ei dan Ibnu Majah

Solat Witir Adalah Solat Penutup
Sebenarnya, solat sunat witir adalah solat penutup.
Ia bukan sahaja boleh dilakukan selepas solat sunat terawih di bulan Ramadhan, tetapi ia juga boleh dilakukan pada hari-hari biasa sebelum tidur, atau selepas seseorang bangun solat di tengah malam untuk qiamullail.

Ditunaikan Dalam Rakaat Ganjil
Sesuai dengan maksud al-Witir itu sendiri iaitu ‘ganjil’, jumlah rakaat bagi solat sunat witir boleh dilakukan sebanyak 1, 3, 5, 7, 9, atau 11 rakaat.
Seperti mana solat sunat yang lain, solat sunat witir dilakukan dengan 2 rakaat 1 salam, namun ditambah lagi 1 rakaat 1 salam supaya sempurna rakaat ganjilnya.

Foto Kredit: maxresdefault

Boleh Dilakukan Walaupun Hanya 1 Rakaat
Setelah selesai solat sunat tarawih, selalunya ia dilakukan sebanyak 3 rakaat dengan dua salam.
Namun, jika anda solat sendirian di rumah, anda boleh menambahkan lagi bilangan rakaat tersebut mengikut kelapangan waktu masing-masing.
Bagi yang kesuntukan masa, para ulama juga bersepakat bahawa boleh melakukan solat witir walaupun hanya 1 rakaat sahaja.

Foto Kredit: radiosilaturahim.com

Cara Mengerjakan Solat Sunat Witir Yang Ringkas
Cara mengerjakan solat sunat witir adalah sama seperti solat sunat 2 rakaat 1 salam yang biasa. Cuma ada tambahan 1 rakaat 1 salam pada akhirnya.

Lafaz niat solat sunat witir dua rakaat :
اُصَلِّى سُنًّةَ الْوِتْرِرَكْعَتَيْنِ ِللهِ تَعَالَى
Maksudnya: Sahaja aku solat sunat Witir dua rakaat kerana Allah Taala.
Pada rakaat pertama, digalakkan membaca Surah Al-Fatihah dan Surah Al-A’la. Pada rakaat kedua pula, digalakkan membaca Surah Al- Fatihah dan Surah Al-Kafirun. Boleh juga membaca apa-apa surah lazim yang dihafal.

Lafaz niat solat sunat witir satu rakaat :
اُصَلِّى سُنًّةَ الْوِتْرِرَكْعَةً  ِللهِ تَعَالَى
Maksudnya: Sahaja aku solat sunat Witir satu rakaat kerana Allah Taala.
Setelah membaca Surah al-Fatihah, bacakan Surah Al-Ikhlas, Al-Falaq, dan Surah An-Nas. Boleh juga membaca apa-apa surah yang dihafal.

Doa Selepas Solat Sunat Witir
Setelah selesai,bacakan doa Solat Sunat Witir seperti berikut:

Maksudnya:
Maha suci Allah kami mohon kepadaMu keimanan yang kekal, kami mohon kepadaMu hati yang khusyu’, kami mohon kepadaMu ilmu yang bermanfaat, kami mohon kepadaMu jadikan keyakinan kami pada kebenaran, kami mohon kepadaMu agar kami beramal soleh, kami mohon kepadaMu kemantapan beragama, kami mohon kepadaMu kebaikan yang banyak, kami mohon kepadaMu keampunan dan kesihatan, kami mohon kepadaMu kesenangan yang sempurna, kami mohon kepadaMu agar kami bersyukur di atas kesenangan tersebut, kami mohon kepadaMu kecukupan dalam kehidupan.
Maha suci Allah Tuhan kami, Kau terimalah solat kami, puasa kami, kedudukan amalan kami, kekhusyukan kami kepadaMu, ketundukan kami kepadaMu Ya Allah Yang Maha Mengasihi (hamba-hambaNya) yang punya rasa mengasihi. Anugerah Allah lah ke atas kebaikan makhlukNya Muhammad serta ahli keluarganya juga sahabat-sahabatnya sekalian dan segala puji itu hanya bagi Allah Tuhan seru sekalian alam.
Jom Cuba Terus Mengamalkannya Walaupun Pada Hari Biasa
Walaupun menjadi kelaziman pada bulan Ramadhan, diharapkan agar amalan ini terus dilakukan pada hari-hari biasa.
Ini kerana ia turut dianjurkan oleh Rasulullah SAW dan Baginda sendiri melakukan solat sunat witir walaupun sedang bermusafir.
Rasulullah SAW bersabda:
اجْعَلُوا آخِرَ صَلاَتِكُمْ بِاللَّيْلِ وِتْرًا.
Maksudnya:
Jadikanlah solat witir sebagai solat terakhir kalian pada malam hari. – Hadis riwayat Imam al-Bukhari


Cara Solat Tahajjud Yang Betul. Mudah, Ringkas & Ada Doa!

Cara Solat Tahajjud
Mata tidak boleh lelap? Ataupun terbangun dari tidur?
Ada yang sedang baca artikel cara solat tahajjud ini dalam keadaan berwuduk. Sudah bersiap-sedia untuk melakukan solat sunat tahajjud. Mungkin cuma inginkan kepastian tentang cara solat tahajjud yang betul.

Sepertimana yang kami kongsikan sebelum ini tentang cara solat taubat yang ringkas, kami bawakan sekali lagi cara solat tahajjud. Panduan ini adalah ihsan Jabatan Kemajuan Islam Malaysia (JAKIM). Sila rujuk gambar di bawah yang diperolehi dari JAKIM. Boleh download sebahagian cara solat tahajjud atau keseluruhan Panduan Qiamullail dari JAKIM dalam bentuk PDF di sini.

Berikut ialah teks gambar di atas:
Sembahyang Sunat Tahajjud
Pengertian Tahajjud ialah sembahyang sunat apabila terjaga daripada tidur malam walaupun tidur hanya sebentar. Sembahyang ini dilakukan selepas daripada waktu Isyak sehingga terbit fajar. Sebaik-baiknya dilakukan pada waktu satu pertiga malam (kira-kira jam 3.00 pagi) hingga ke fajar. Sembahyang ini dilakukan sekurang- kurangnya dua rakaat secara bersendirian. Lakukanlah seberapa banyak yang termampu.
Kelebihan & Fadilat Sembahyang Tahajjud

Mendapatkan pengawasan Allah SWT dan menampakkan kesan-kesan ketaatan di wajahnya.
Dikasihi oleh para ahli ibadat dan orang- orang mukmin.
Percakapannya mempunyai hikmah, benar dan bijaksana.
Wajahnya bersih bersinar dan bercahaya semasa dibangkitkan di padang mahsyar.
Dimudahkan hisab ke atasnya.
Senang melalui Titian Siratul Mustaqim umpama kilat yang menyambar.
Menerima anugerah catatan amalan dengan tangan kanan.
Jauh daripada kebinasaan.

Cara Mengerjakan Solat Sunat Tahajjud

Maksudnya: “Sahaja aku sembahyang sunat Tahajjud dua rakaat kerana Allah Taala.”

Bacaan Solat Sunat Tahajjud

Pada rakaat pertama hendaklah baca surah al- Fatihah dan surah al-Kafirun

Pada rakaat kedua hendaklah baca surah al- Fatihah dan surah al-Ikhlas
Selepas daripada salam hendaklah membaca doa ini:

Maksudnya: “Ya Allah bagi-Mu segala pujian, Engkaulah Pencipta semua langit dan bumi serta segala yang terdapat di dalamnya. Bagi Engkau segala pujian,Engkaulah yang menerangi semua langit dan bumi dan orang-orang yang berada di dalamnya. bagi Engkau segala pujian, Engkaulah yang benar dan janji Engkau adalah benar, syurga dan neraka adalah benar, semua nabi Engkau adalah benar, Muhammad SAW adalah benar, dan hari kiamat adalah benar. Ya Allah kepada-Mulah aku serahkan diriku, aku percaya kepada Engkau, tempat aku berserah diri dan kepada Engkau aku kembali, dengan pertolongan Engkau aku menghadapi musuhku, kepada Engkau aku berhukum. Ya Allah ampunilah dosa-dosaku yang terdahulu dan terkemudian,dosa yang tersembunyi dan yang nyata dan dosa yang hanya Engkau sahaja yang mengetahui. Engkaulah yang dahulu dan yang akhir, tiada tuhan kecuali Engkau dan tiada daya upaya kecuali dengan pertolongan Engkau.”
Semoga entri tentang cara solat tahajjud ini bermanfaat. Doakan yang baik-baik untuk kami juga!
Sumber: Panduan Qiamullail, Cetakan Ketigabelas, 2013, Jabatan Kemajuan Islam Malaysia (JAKIM)


Baru Je Sembuh Covid-19 Tapi Risau Dijangkiti Lagi Ketika Solat Tarawih? Ini Jawapan Doktor

Memasuki fasa endemik, nampaknya Ramadan kali ini umat Islam di Malaysia sudah boleh mengerjakan ibadah solat tarawih tanpa penjarakan fizikal di masjid. Namun, pemakaian pelitup muka atau face mask masih lagi wajib bagi mengurangkan risiko jangkitan Covid-19.
Namun, masih ramai dalam kalangan kita yang sudah pernah dijangkiti Covid-19 risau kebarangkalian akan dijangkiti sekali lagi semasa pergi mengerjakan solat tarawih di masjid. Bagi mengelakkan kerisauan ini berpanjangan, ini penjelasan pakar mengenai isu jangkitan wabak tersebut. Barulah rasa tenang sahaja nak solat nanti!

Baca juga: Solat Terawih Sambil Baca Surah Dalam Telefon Bimbit, Batal Jika Terbaca ‘Notification’ Lain!
BARU SEMBUH COVID-19 TAPI RISAU DIJANGKITI KETIKA SOLAT TARAWIH?

“Doktor, saya baru ja kena Covid minggu lepas, semalam baru habis kuarantin. Jadi kan boleh tak kena lagi dalam masa terdekat ni? Kot la pi terawih tiba tiba kena balik ka kan.”

Natural antibodi covid yang dapat dari jangkitan covid tu boleh bertahan 3 bulan ke beberapa tahun, mengikut kekebalan individu tu sendiri dan jenis variant yang dia kena. Ada kajian kata, antibodi yang dapat dari variant omicron ni tak bertahan lama berbanding kalau dapat variant delta yang lebih mengganas.
Jadi katakanlah kalau kena lagi dalam masa kurang daripada 3 bulan, itu bukanlah jangkitan baru, cuma kesan lama yang masih belum habis. Ada juga yang kena lagi sekali dalam masa kurang daripada 3 bulan jika terkena variant covid yang lain.
Sebab tu ada sesetengah individu yang dah kena jangkitan covid ni, kalau kita buat pcr, pcr dia boleh positif sampai ke 3 bulan. Ada yang 2 minggu dah clear, negatif. Bergantung kepada kekebalan dan variant coronavirus yang dia dapat.
TAK BOLEH MENJANGKITI ORANG LAIN

PCR positif sebab serpihan DNA virus masih bersisa dalam badan. Tapi jangkitan dah sembuh dan dah tak boleh menjangkiti orang lain. Kekebalan imuniti setiap individu memang takkan sama.
Contohnya, kanak kanak ada imuniti lebih kuat sedikit berbanding orang tua yang ada penyakit. Sebab tu biasanya kalau budak budak yang tak ada penyakit kena covid, sehari dua sihat dah, terlompat loncat sana sini. Tapi tak boleh pukul sama rata juga, ada budak yang ada penyakit terutama berkaitan paru paru, jantung, buah pinggang, mereka boleh menjadi teruk. Dan paling risau adalah komplikasi iaitu MIS-C; kerosakan pelbagai organ akibat daripada Covid19.
Covid di kalangan kanak kanak ni masih dalam kajian. Bukan hanya disebabkan oleh imuniti badan mereka sahaja buatkan sesetengah kanak kanak yang tak ada simptom atau simptom sekejap sahaja. Jika ada dah positif dan habis kuarantin, tapi masih bergejala ( even sakit tekak biasa sekalipun), silalah keep on pakai face mask bila keluar dari bilik/ rumah anda.
Kita masih belum endemik lagi. Jauh lagi perjalanan kita dengan covid ni.

Tapi InshaAllah kita dah boleh terbiasa jaga diri ( pakai face mask, buat test kalau tak sihat, tak peluk cium orang kalau tak sihat, keep on hand sanitizing) Yang penting, jadilah sihat, comel dan baik. Rasanya sekarang ni macam semua orang dah ada pengalaman kena covid, yang belum kena tu sama ada tak periksa betul betul atau kira spesis rare la.
Sumber: Dr. Erna Nadia


Cara Solat Taubat Yang Ringkas. Kalau Zina, Taubat Nasuha!

Cara Solat Taubat
Tahniah kerana anda sedang membaca artikel ini. Orang yang klik perkara baik seperti ini, mudah-mudahan diberikan hidayah oleh Allah untuk menjadi lebih baik. Bayangkan, dari banyak-banyak artikel di Internet ini, anda tergerak untuk membaca tentang cara solat taubat. Bukankah itu satu petanda baik? Bukankah Allah sedang ingin membantu kita?
Tidak dapat dinafikan, sebagai manusia, kita sememangnya selalu melakukan kesilapan. Namun, Allah itu Maha Pengampun lagi Maha Penyayang. Jika Allah gerakkan hati kita untuk mencari panduan dan cara solat taubat, sudah tentu ini satu langkah kecil untuk perubahan yang lebih besar.

Jika dikenang dosa yang lalu, rasa kerdilnya diri kita di sisi Allah. Ada yang pernah melanggan pelacur. Ada yang berdua-duaan sebelum kahwin. Ada yang bersekedudukan dengan suami orang. Ada yang pernah bersama isteri orang. Ada yang pernah gugurkan kandungan. Ada yang menyesal melakukan zina berulang-ulang kali.
Ada pula yang sesal kerana kurang ajar dengan ibu-bapa, yang kini mungkin sudah meninggal dunia. Ada yang berantakan kerana harta peninggalan dan putus saudara. Ada yang minum arak dan sesal dengan perbuatan semasa muda dahulu. Ada isteri yang menipu suami. Ada suami yang sanggup berdusta dengan isteri. Ada rakan sekerja yang sanggup tikam belakang dan memburukkan rakan lain. Terlalu banyak jika mahu disenaraikan disini.

Tidak kira apa sahaja dosa yang kita lakukan, samada kecil atau besar, mohonlah keampunan dari Allah. Apa yang kita perlu buat ialah ikhlaskan hati dalam memohon ampun pada Allah. Tidak cukup dengan itu, perlu belajar cara solat taubat agar kita rasa lebih dekat dengan Allah.

Sila rujuk gambar di bawah yang diperolehi dari JAKIM. Boleh download sebahagian cara solat taubat atau keseluruhan panduan Qiamullail dari JAKIM dalam bentuk PDF di sini.

Berikut ialah teks gambar di atas tentang panduan dan cara solat taubat:
Sembahyang Sunat Taubat
Sembahyang sunat Taubat bererti sembahyang memohon keampunan dan taubat Nasuha daripada Allah SWT Sembahyang ini dilakukan sebanyak dua rakaat. Asas sembahyang ini ialah:

Menyesal di atas segala perbuatan dosa yang dilakukan.
Menyucikan diri daripada perbuatan dosa dan berhenti daripada melakukan maksiat serta meminta ampun di atas apa yang telah dilakukan daripada Allah SWT, memohon maaf kepada manusia terhadap dosa yang berkaitan dengan harta benda, maruah dan jiwa. Mengqadhakan segala apa yang telah terluput seperti amalan-amalan sembahyang, puasa dan lain-lain sekadar yang termampu.
Berazam tidak akan melakukan lagi segala perbuatan tersebut serta menjauhkannya.

Cara Mengerjakannya
Lafaz Niat:

Maksudnya: “Sahaja aku sembahyang sunat Taubat dua rakaat kerana Allah Taala.”

Bacaan
Pada rakaat pertama hendaklah baca surah al- Fatihah dan surah al-Kafirun.

Pada rakaat yang kedua pula hendaklah baca surah al-Fatihah dan al-Ikhlas.

Kemudian selepas salam bacalah wirid dan istighfar ini:

dan akhirnya bacalah doa yang biasa dibaca untuk memohon keampunan dan taubat daripada Allah SWT.
Doa taubat juga boleh dibaca secara beramai- ramai seperti berikut:

Maksudnya: “Aku minta ampun dari Allah.” (3X)

Maksudnya: “Kami bertaubat kepada Allah dan kami kembali kepada-Nya.”

Maksudnya: “Kami menyesal atas apa yang telah kami lakukan.”

Maksudnya: “Dan kami berazam tidak akan mengulangi lagi dosa-dosa tersebut buat selama-lamanya.”

Maksudnya: “Dan kami berlepas diri dari segala agama yang bertentangan dengan agama Islam.”

Maksudnya: “Dan kami naik saksi bahawa tiada Tuhan melainkan Allah yang Maha Esa dan tiada sekutu bagi-Nya.”

Maksudnya: “Dan kami naik saksi bahawa Nabi Muhammad pesuruh Allah, selawat dan salam ke atasnya.”

Maksudnya: “Kami redha Allah sebagai tuhan kami.”

Maksudnya: “Dan agama Allah sebagai agama kami.”

Maksudnya: “Selawat dan sejahtera ke atas Nabi Muhammad SAW sebagai nabi dan rasul.”

Maksudnya: “Ya Allah peliharalah ke atas nabi Muhammad SAW, keluarganya dan para sahabatnya, semoga selamat sejahtera.”

Maksudnya: “Berlakulah lembut dan belas kasihan ke atas kami serta orang-orang yang beriman.”
Akhir kata, semoga artikel tentang cara solat taubat ini dapat mendekatkan diri kita pada Allah. Sama-sama berdoa agar kita sentiasa hidup dalam lindungan dan rahmat Allah. Berbanyak-banyak terima kasih pada pihak JAKIM yang mengeluarkan dokumen cara solat taubat yang rasmi untuk panduan seluruh umat Islam di Malaysia.
Sumber: Panduan Qiamullail, Cetakan Ketigabelas, 2013, Jabatan Kemajuan Islam Malaysia (JAKIM)


Panduan Solat Tarawih Ringkas Di Rumah Untuk Wanita & Ibu Yang Ada Anak Kecil

Menjadi salah satu ibadah yang paling dinantikan oleh masyarakat beragama Islam di seluruh dunia apabila tibanya bulan Ramadan adalah solat sunat terawih. Namun, bukan semua dalam kalangan kita yang berpeluang untuk mengerjakan solat ini di masjid kerana kekangan masa dan kerja. Jadi, kita perlukan panduan solat tarawih yang mudah dilakukan di rumah!
Khususnya untuk para wanita dan ibu yang perlu menjaga ramai anak di rumah, inilah panduan dan caranya untuk anda menunaikan solat sunat terawih di rumah bersendirian. Ringkas!

PANDUAN SOLAT TARAWIH, TERUTAMA BERSENDIRIAN
1 ) Bagaimana nak buat solat tarawih bersendirian?
2 ) Adakah selawat selepas setiap 2 rakaat solat taraweh itu perlu dan macamana kalau tidak buat dan cara melakukanya (tidak berselawat)

Jawapan;
1. Solat terawih sama seperti solat-solat sunat yang lain yang biasa kita lakukan, iaitu ditunaikan dua-dua rakaat dengan bermula dari takbir dan diakhiri dengan memberi salam. Ketika hendak solat, niatkan di dalam hati untuk mengerjakan solat terawih atau qiyam Ramadhan, kemudian lakukan solat sebagaimana biasa. Bacaan-bacaan di dalam solat juga sebagaimana yang biasa dibaca dalam solat-solat yang lain.
Kesimpulannya, yang berbeza dalam solat terawih ini ialah niatnya sahaja. Adapun rukun-rukun dan sunat-sunat di dalam solat, ia sama seperti dalam solat-solat yang lain. Oleh kerana solat terawih dilakukan dua-dua rakaat, maka setiap dua rakaat hendaklah memberi salam dan kemudian bangun mengerjakan lagi dua rakaat hinggalah sempurna bilangan rakaat yang dikehendaki (lapan, dua puluh atau sebagainya).
2. Adapun berselawat selepas setiap dua rakaat, ia tidaklah wajib dan tidak mencacatkan solat terawih jika tidak melakukannya. Amalan berselawat itu hanya dilakukan sebagai selingan antara dua-dua rakaat solat untuk memberi kerehatan sesuai dengan nama solat itu “Solat Terawih”. Ia bukanlah sabit dari amalan Nabi s.a.w. secara khusus.
Jika kita tidak berselawat, kita boleh menggantinya dengan ibadah-ibadah yang lain seperti berzikir, berdoa, membaca al-Quran, bertazkirah dan sebagainya. Dan harus juga kita meneruskan solat tanpa menyelanginya dengan sebarang ibadah yang lain.
PANDUAN SOLAT SUNAT TERAWIH SENDIRIAN DI RUMAH

Baca niat,dan teruskan solat seperti biasa. Ulang sehingga rakaaat yang anda inginkan contohnya 8,16,20. Surah selepas Al-Fatihah, adalah bergantung kepada surah apa yang anda nak baca. Selesai solat setiap 4 rakaat, baca doa ini:

Selepas baca doa, sambung rakaat yang anda ingkinkan contohnya 8,16,20. Selesai solat tarawih, baca doa selepas terawih berikut;

SOLAT WITIR
Selepas menunaikan solat tarawih,jangan lupa juga solat witir. Berikut disertakan sekali cara solat witir selepas solat tarawih.
2 rakaat dahulu, diikuti 1 rakaat.

Selesai 3 rakaat witir,baca doa berikut:

*Selamat menyambut bulan Ramadan. Semoga kita semua diberikan kekuatan dan kesihatan untuk menunaikan ibadah terawih ya!
Sumber : MyNewsBistro


Solat Terawih Sambil Baca Surah Dalam Telefon Bimbit, Batal Jika Terbaca ‘Notification’ Lain!

“Nak pergi masjid ramai orang, terawih di rumah pula tak ingat surah…”
Jangan risau, sebenarnya anda boleh menggunakan medium telefon bimbit untuk membaca surah ketika mengerjakan solat. Namun, perlu diingatkan bahawa bila sudah menggunakan telefon bimbit, pasti akan ada sahaja notifikasi yang lain seperti Facebook dan Whatsapp yang akan masuk ketika anda solat bukan? Hati-hati kerana perbuatan membaca notifikasi tersebut boleh membatalkan solat anda.

BOLEH BACA SURAH SOLAT DALAM TELEFON PINTAR TAPI JANGAN TERBACA MESEJ LAIN
Kalau anda sembahyang Tarāwīh di rumah dan tak hafal banyak ayat Qur’ān, boleh sahaja baca dari mushaf, samada mushaf bercetak atau mushaf elektronik dalam telefon pintar anda.Asal jangan ‘terbaca’ pemberitahuan mesej, WhatsApp dan menatal media sosial sudahlah. Batal sembahyang!

Penerangan ini juga menimbulkan beberapa lagi soalan berkaitan tentang hukum dan cara yang tidak membatalkan solat.

MATIKAN DAHULU INTERNET TELEFON
Beliau turut menjelaskan bahawa untuk mengelakkan perkara ‘terbaca’ adalah dengan mematikan dahulu segala internet supaya tidak terganggu dengan pemberitahuan telefon yang masuk.

Bukan itu sahaja, ada juga yang bertanya jika tidak menggunakan telefon bimbit, boleh atau tidak untuk menggunakan Al-Quran dan dimana untuk meletakkannya.

Sumber: Mohammad Faeez Harith


Cara Solat Terawih Yang Betul, Panduan Dari JAKIM

Cara Solat Terawih
Adakah anda salah seorang yang amat rindukan bulan Ramadan? Harap-harap kerinduan itu tidak hanya cakap di mulut sahaja. Tunjukkan sekali dengan perbuatan dan hati.
Jika rindukan bulan Ramadan, sudah pasti akan tertunggu-tunggu solat Terawih. Semoga kita semua diberikan umur yang panjang, agar dapat menikmati Ramadan tahun ini.

Untuk manfaat semua, berikut ialah cara solat Terawih seperti yang diterbitkan oleh JAKIM, iaitu cetakan ke-17 pada tahun 2009.

Download dalam bentuk PDF
Untuk panduan lengkap dari JAKIM, boleh download daripada link ini. Lebih bagus kalau cetak dan edarkan pada rakan-rakan kariah masjid dan surau. Banyak manfaatnya.
Jika ada kesukaran, sebagai alternatif, boleh juga download daripada kami di sini. Untuk cara solat witir pula, dapatkan panduannya di sini.

[infobox title=’Tentang JAKIM’]

Jabatan Kemajuan Islam Malaysia atau ringkasnya (JAKIM) merupakan agensi kerajaan Malaysia yang mentadbir hal ehwal agama Islam di Malaysia.
Jabatan Kemajuan Islam Malaysia, Jabatan Perdana Menteri akan berperanan sebagai agensi pusat dalam perancangan pengurusan Hal Ehwal Islam dan pembangunan ummah dengan fungsi-fungsi seperti berikut:

Bertanggungjawab seperti perancang yang menentukan pembangunan dan kemajuan Hal Ehwal Islam di negara ini;
Merangka dasar bagi pembangunan Hal Ehwal Islam di negara ini dan menjaga kesucian akidah dan ajaran Islam
Membantu menggubal dan menyeragam undang-undang dan peraturan yang diperlukan serta menilai dan menyelaras pelaksanaan undang-undang dan pentadbiran yang sedia ada dari masa ke semasa dalam usaha untuk menyelesaikan masalah-masalah umat Islam;
Melaksanakan program-program pembangunan ummah dan penghayatan Islam dalam pengurusan negara;
Menyelaras mekanisma penguatkuasaan undang-undang serta peraturan-peraturan pentadbiran Hal Ehwal Islam di seluruh negara;
Membuat penilaian program-program Hal Ehwal Islam yang dilaksanakan di negara ini;
Bertindak sebagai pengumpul, penyebar dan pusat rujukan maklumat mengenai hal ehwal Islam; dan
Melaksanakan usaha-usaha pembangunan ummah melalui kerjasama di peringkat serantau dan antarabangsa.

Layari: www.islam.gov.my[/infobox]


Cara Solat Witir Yang Mudah Dari JAKIM & Bacaan Ringkas

Cara Solat Witir
Bulan Ramadan, pasti ada solat Witir selepas solat Terawih. Ramai beranggapan bahawa solat sunat Witir hanya ada pada bulan puasa sahaja! Mari kita dapatkan sedikit panduan mengetahui fadhilat dan kelebihan solat sunat Witir ini.
Sila rujuk gambar di bawah yang diperolehi dari JAKIM. Boleh download keseluruhan panduan Qiamullail dari JAKIM dalam bentuk PDF di sini.

Sumber: Panduan Qiamullail, Cetakan Ketigabelas, 2013, Jabatan Kemajuan Islam Malaysia (JAKIM)

[infobox title=’Tentang JAKIM’]

Jabatan Kemajuan Islam Malaysia atau ringkasnya (JAKIM) merupakan agensi kerajaan Malaysia yang mentadbir hal ehwal agama Islam di Malaysia. Jabatan Kemajuan Islam Malaysia, Jabatan Perdana Menteri akan berperanan sebagai agensi pusat dalam perancangan pengurusan Hal Ehwal Islam dan pembangunan ummah dengan fungsi-fungsi seperti berikut:

Bertanggungjawab seperti perancang yang menentukan pembangunan dan kemajuan Hal Ehwal Islam di negara ini;
Merangka dasar bagi pembangunan Hal Ehwal Islam di negara ini dan menjaga kesucian akidah dan ajaran Islam
Membantu menggubal dan menyeragam undang-undang dan peraturan yang diperlukan serta menilai dan menyelaras pelaksanaan undang-undang dan pentadbiran yang sedia ada dari masa ke semasa dalam usaha untuk menyelesaikan masalah-masalah umat Islam;
Melaksanakan program-program pembangunan ummah dan penghayatan Islam dalam pengurusan negara;
Menyelaras mekanisma penguatkuasaan undang-undang serta peraturan-peraturan pentadbiran Hal Ehwal Islam di seluruh negara;
Membuat penilaian program-program Hal Ehwal Islam yang dilaksanakan di negara ini;
Bertindak sebagai pengumpul, penyebar dan pusat rujukan maklumat mengenai hal ehwal Islam; dan
Melaksanakan usaha-usaha pembangunan ummah melalui kerjasama di peringkat serantau dan antarabangsa.

Layari: www.islam.gov.my[/infobox]


Tak Salah Perbaiki Sikit-Sikit, Ini Cara Solat Yang Betul Khususnya Untuk Kaum Wanita

Solat merupakan tiang agama khususnya bagi semua orang Islam. Jika baik anda menunaikan solat maka baik jugalah perjalanan hidup yang diatukan oleh Allah SWT. Namun, perlu kita sedar bahawa dari masa ke semasa kita masih perlu memperbaiki cara kita menunaikan solat kerana khuatir ada kesalahan. Dengan cara solat yang betul barulah kita akan memperoleh keberkatan dan diterima ibadah yang dilakukan.
Khususnya buat kaum wanita, berikut merupakan cara solat yang betul untuk anda amalkan. Buat yang baru sahaja mempelajari cara yang betul untuk solat, jangan risau dan masih tidak lagi terlambat. Sesungguhnya orang yang sentiasa belajar untuk memperbaiki diri sendiri amatlah disayangi oleh Allah SWT dan Rasulullah SAW.

Baca juga: 11 Perkara Yang Boleh Membatalkan Solat, Terutama No. 5 Itu Dilaknat Allah SWT!
CARA SOLAT YANG BETUL KHAS UNTUK WANITA
Baiki cara solat khas untuk perempuan. Ingatlah. Pertama sekali yang akan dihisab di akhirat kelak ialah solat kita. Kaum lelaki tolong forwardkan pada kawan-kawan perempuan anda dan isteri.

Ilmu yang terlalu bernilai, rugi kalau tak dikongsi bersama. Topik adalah mengenai adab-adab solat. Bila pergi solat di tempat awam, lihat macam-macam gaya orang dirikan solat, baru kini timbul kesedaran untuk kongsi cara betul solat bagi muslimah agar solat kita berkualiti.

Bagaimana solat yang tidak berkualiti diterima Allah. Umur dah lanjut macam ni pun solat masih di peringkat mediocre, itu pun kalau boleh dikategorikan begitu. Secara ringkasnya, sebelum memulakan solat, kita dicadangkan mengambil masa 2 minit untuk “menyediakan diri” sebelum menghadap Yang Esa. Dua perkara yang elok dilakukan sebelum berniat untuk solat sewaktu kita berdiri tegak sebelum lafaz niat:
1. Minit pertama – Membangkitkan rasa KEHAMBAAN dalam diri kita.

Kenangkan kembali dosa-dosa kita, betapa kerdil dan hinanya kita, seolah-olah tak layak untuk diberi peluang menghadap yang Esa. Pendek kata, kutuk diri sendiri dan menyesallah.
2. Minit kedua – Membangkitkan rasa BERTUHAN.
Betapa kita diciptakan oleh Yang Esa untuk beribadat kepadaNya. Kenangkan betapa bersyukurnya kita dijadikan sebagai seorang Islam, mempunyai Tuhan yang begitu menyayangi hamba-hambanya yang hina ini lebih daripada seorang ibu menyayangi anaknya.
Setelah dilakukan kedua-dua perkara ni, barulah kita niat solat dan mengangkat takbir. Berniatlah dalam keadaan berdiri tegak, bukan sambil membetul-betulkan kain sembahyang, telekung dan sebagainya. Fokus. Setelah bertakbir, mulakan solat dengan penuh adab dan sopan, sesuai dengan keperibadian kita sebagai wanita dan selayak-layaknya adab untuk menghadap Tuhan.

1) Mengangkat takbir – ada 3 cara mengangkat takbir :
i. Meletakkan kedua-dua ibu jari di bawah cuping telinga
ii. Meletakkan kedua-dua jari telunjuk di bawah cuping telinga
iii. Mengangkatkedua-dua tangan sehingga ke paras dada (bukan telinga).
Perlu diingatkan, kedua-dua lengan hendaklah dirapatkan ke badan. Syaitan-syaitan yang berupa kambing hitam gemar bergayut-gayut dicelah lengan (bawah ketiak) untuk mengganggu solat kita, oleh itu sekiranya kedua-dua lengan dirapatkan, tiada ruang untuk mereka.
2) Qiyyam – Cara qiyyam yang betul ialah memposisikan tangan kiri ke atas sikit dari pusat (bukan menutup pusat) sambil ibu jari dihalakan ke atas, seolah-olah menyentuh ulu hati. Tangan kanan diletakkan di atas tangan kiri agak-agak selesa. Pastikan kedua-dua lengan adalah rapat mendekati badan.
3) Rukuk – Peralihan dari posisi qiyyam kepada rukuk dilakukan dengan penuh tertib dan sopan. Kedua-dua tangan melurut peha dengan perlahan dan berhenti di atas lutut. Pastikan badan kita di dalam posisi sudut tepat (90 darjah). Siku juga dirapatkan ke badan dan sudut tepat.

4) ‘Iktidal – Tegakkan badan semasa membaca “Sami Allahuliman hamidah…” dan mengangkat tangan posisi takbir ketika membaca “rabbanaa lakal hamdu”
5) Sujud – Sujud dari segi istilah ialah “penyerahan diri yang tertinggi”. Tertib sujud ialah dengan meletakkan kedua-dua lutut ke lantai, baru diikuti tapak tangan dan seterusnya dahi. Kedua-dua tangan dirapatkan di bahagian bawah sedikit dari ibu jari, di mana ada sedikit ruang terbuka di antara kedua-dua tangan dan di situlah dahi diletakkan. Jangan sujud terlalu jauh ke hadapan kerana dikhuatiri akan melebihi lebih dari anggota sujud yang 7 iaitu dahi, kedua tapak tangan, kedua lutut and kedua belah kaki (setakat jari shj). Ibu jari kaki dilentur sedikit agar menghala ke kiblat.

6) Duduk antara 2 sujud – ada 2 cara:
i. Papan punggung diletakkan di atas kedua-dua kaki
ii. Papan punggung lebih diberatkan atas kaki kiri dan kaki kanan dilentur agar ibu jari menghadap kiblat.

7) Bangun selepas sujud – duduk sebentar sebelum bangun, bukan dalam keadaan bangun menungging. Sekiranya menghadapi kesulitan untuk bangun, gunalah tangan kanan untuk membantu kita bangun atau kedua-dua tangan. Tahiyyat – mengangkat telunjuk pada ketika menyebut “….illallahh.” ( “laa ilaa ha ILLALLAH”) Jari telunjuk itu jangan diturunkan sehingga memberi salam.
8) Salam – Tidak perlu ditundukkan muka sebelum memberi salam. Menoleh sejauh mungkin sehingga 180 darjah ke belakang kerana malaikat ramai di sekeliling kita. Begitu juga ketika menoleh ke kiri. Tidak salah jika bahu dialihkan sedikit bagi membolehkan kita menoleh sehingga 180 darjah.Semasa menoleh ke kanan, alihkan sedikit bahu kiri dan sebaliknya.
9) Berdoa sesudah solat – seelok-eloknya duduk ialah dengan melapikkan papan punggung dengan kedua-dua kaki. Tangan diangkat separas dada dan berdoalah dalam keadaan tunduk sedikit kerana sekiranya kita berdoa dengan tangan yang tinggi dan mendongak ke langit, itu melambangkan sifat bongkak. Ingatlah, kita sedang menghadap Yang Esa.

Perlu diingatkan bahawa kain yang digunakan untuk solat juga perlu menepati ciri-ciri yang tertentu. Antaranya:
1) Tidak jarang. Rata-rata kain telekung masa kini adalah jarang. Sekiranya kita memakai kain yang jarang dan dapat dilihat tengkuk dan warna kulit, maka solat kita tidak sah. Seelok-eloknya carilah kain telekung yang tidak jarang (antara caranya ialah dengan menggunakan 2 lapis kain).
Ataupun, pakailah anak telekung atau tudung labuh di dalam dan pastikan sewaktu di rumah, apabila kita solat cuma dengan berbaju sleeveless di dalam telekung, pastikan bahu dan tangan tidak kelihatan warna kulit jika diamati dari luar telekung.
2) Kadang-kadang sewaktu musafir, ada muslimah yang malas membawa kain solat, sekadar membawa telekung sahaja.
Apabila tiba waktu solat, cuma kain di badan sahaja digunakan dan bagi menutupi kaki, kita memakai stokin. Cara ini memang tidak salah, tapi pastikan stokin yang dipakai tidak jarang. Ingatlah sewaktu kita sujud, kain stokin itu akan menegang (stretch) dan manalah tahu, terdedah aurat kita ketika itu lalu tidak sahlah solat. Sebaik-baiknya pakai stokin yg tebal (stokin yang lazim dipakai ketika bersukan) ataupun jika tiada, pakai 2 lapis.

3) Ada kain telekung yang indah bersulam dan berkerawang. Ada yg berlubang-lubang sehingga di belakang telekung. Adakalanya, bagi mereka yang rambut panjang, jika tidak ditutup betul-betul dengan serkup/anak telekung, rambut-rambut ini akan terkeluar di celah-celah kerawang telekung. Oleh itu, berhati-hatilah. Sama-samalah kita berusaha memperbaiki solat kita kerana ia adalah tiang agama.
Pertama sekali yang akan dihisab di akhirat kelak ialah solat kita. Solat yang baik akan melahirkan peribadi yang baik. Saya akui, terasa agak berat. Yang penting, saya mencuba seboleh-bolehnya untuk mendapatkan solat yang diterima Allah, walaupun dari segi khusyuk solat, saya masih merangkak. Yang penting, kita kena ingat, inilah sebahagian persediaan kita utk akhirat, jadi biarlah berbaloi.
Jangan pula nanti kita dihisab pula kerana solat yang tak sempurna. ‘Biar susah sekarang, jangan susah di alam baqa’. Dari Abdullah bin Amr r.a., Rasulullah s.a.w. bersabda, “Sampaikanlah pesanku biarpun satu ayat..”
Sumber: Makan Sedap Johor


5 Cara Suami Melayan Isteri – Ramai Tahu, Tapi Jarang Buat!

Untuk suami-suami di luar sana, bukan wang ringgit yang isteri mahu. Anda tersilap jika memanjakan isteri dengan wang ringgit dan intan permata. Walaupun ia adalah satu ‘bonus‘, isteri sebenarnya menginginkan perkara lain.
Bagaimanakah cara suami melayan isteri, dengan perkara yang betul-betul isteri mahu? Jangan hanya mahukan isteri yang goda suami, suami juga perlu mainkan peranan. Cara suami melayan isteri perlu dengan penuh kelembutan.

Mari kita kupaskan berkenaan isu apa isteri mahu dari suami? Atau dalam Bahasa Inggerisnya, “What woman wants from their husband?”. Sebenarnya, ramai sudah tahu. Malah selalu mempraktikkannya pada awal perkahwinan. Samada buat-buat lupa atas sengaja malas mahu melayan isteri sebaiknya.
Bagaimana dengan sekarang?

Cara Suami Melayan Isteri
1. Selalu peluk dan cium
Untuk isteri, apa salahnya?

Andaikan anda sedang memcuci pinggan di sinki dapur. Apa perasaan seorang isteri jika suami memeluk ada dari belakang?
Tipu kalau anda kata tidak teruja. Pelukan spontan sebeginilah yang isteri cari. Bukan pelukan dan ciuman hanya di atas katil dan ranjang. Besar perbezaanya. Ini baru betul cara suami melayan isteri!
Pada suami-suami di luar sana, rajin-rajinlah cium isteri, hatta ketika menonton televisyen bersama anak-anak.

 2. Beri perhatian pada perubahan kecil isteri
Suami jangan abaikan isteri, beri perhatian secukupnya

“Dengar, dengar, dengar”, “Listen, listen, listen”. Kenapa susah sangat suami nak luangkan masa dengar cakap isteri. Isteri tidak perlukan sebarang komen. Hanya dengar sahaja apa yang ingin diluahkan.
Acapkali suami memintas isteri yang sedang asyik dan bersungguh-sungguh bercerita tentang sesuatu perkara. Ini sangat menjengkelkan isteri. Bagi suami yang tidak faham kenapa isteri muncung, bacalah buku Men Are from Mars, Women Are from Venus dari John Gray.
Ketahui perubahan yang kecil pada isteri. Kena pandai baca dan lihat apa yang berbeza hari ini. Contohnya, bila isteri potong rambut, dia sebenarnya mahu suami puji. Bila rumah kemas, dia sebenarnya mahu suami luahkan dengan kata-kata yang rumah sudah tidak bersepah lagi.
Bila makan sedap, dia seronok jika suami tambah lagi. Mudah sebenarnya untuk ketahui cara suami melayan isteri, jika tahu apa yang isteri mahu.

3. Hargai isteri, atas pengorbanannya
Isteri mahukan hadiah penghargaan dari hati suami yang ikhlas
Bila tiba hari-hari penting seperti ‘anniversary‘, hargailah isteri dengan memberikannya hadiah. Bukannya isteri mahukan yang mahal-mahal. Hadiah kurang RM10 yang dibeli dari ‘Memory Lane’, ‘Daiso’ atau ‘Hinode’ (sekadar menyebut beberapa kedai), isteri akan terima dengan senang hati. Kad ucapan pun sudah memadai.
Bukan harga barangan itu yang membuatkan isteri gembira, tapi nilai penghargaan oleh suami pada isteri yang tiada tandingan. Jika suami mahu berikan emas, intan, permata atau telefon bimbit baru, apa salahnya? Isteri terima sahaja dengan hati terbuka. 🙂

4. Berikan nafkah batin yang secukupnya
Suami seharusnya berikan perlindungan pada isteri, anak-anak dan keluarga
Jangan ingat nafkah batin itu cuma atas katil sahaja. Bukan juga perkara yang dimomokkan untuk malam pertama. Ia sebenarnya lebih daripada itu.
Tugas suami ialah memberi perlindungan pada isteri. Bukan pada saat isteri memerlukan sahaja, tetapi pada setiap masa dan ketika. Isteri akan terasa lebih disayangi apabila dilindungi.
Selain dari perlindungan, isteri juga mahukan bimbingan dari suami. Bukan dengan cara menyindir, tapi dengan menasihati isteri dalam konteks Islam yang sebenar.
Ingat, bimbingan ini adalah salah satu ‘nafkah batin‘ yang sering disalah tafsir oleh ramai orang. Nafkah batin, bukan sekadar nafkah di tempat tidur. Kami ulang sekali lagi.
Nafkah batin juga termasuk apabila suami mengajarkan isteri dan menyemak bacaan Al-Quran, suami bercerita tentang kuliah di masjid dan bermacam-macam lagi.
Apabila saling nasihat-menasihati, rumah tangga harmoni.
5. Ajak isteri bercuti
Foto Kredit: https://higherdensity.wordpress.com/2014/03/12/
Bukannya percutian ‘exotic‘ yang isteri mahukan. Bukannya mahukan percutian mewah di London, Paris atau New York. Destinasi tempatan seperti Langkawi dan Kota Kinabalu pun sudah cukup. Bandung pun boleh juga. Dengan tiket kapal terbang yang semakin murah dari Air Asia dan Malaysia Airlines, pelbagai destinasi dapat dilawati dengan penerbangan yang sekadar mengambil masa kurang 3 jam.
Untuk suami yang tidak mempunyai bajet besar, isteri tidak kisah jika suami bawa ke ‘picnic‘ sama-sama satu keluarga. Lokasi seperti Port Dickson dan Ulu Bendul (sekadar menyebut beberapa lokasi) pun sudah cukup. Isteri hanya mahukan masa suami, bukannya kemewahan dengan tidur di hotel 5 bintang.
Itu bukan bermakna isteri tidak mahu menaiki kapal terbang. Jika ada bajet lebih, apa salahnya bawa isteri dan anak-anak naik Air Asia atau Malaysia Airlines? Sekali-sekala sahaja, bukannya selalu.
Kalau tak dapat bawa pergi pulau yang cantik-cantik, bawa ke tempat menarik di serata Malaysia juga sudah cukup.
Akhir kata
Banyak perkara yang berlegar-legar di kepala isteri. Ada kalanya, dia malu untuk beritahu suami. Suami kena pandai menafsirkan apa sebenarnya yang isteri mahu. Jika layanan yang baik diberikan pada isteri, sudah tentu dia akan jaga suami dengan sebaiknya.
Kalau rasa ilmu masih belum cukup di dada, boleh rujuk Panduan Munakahat dari JAKIM. Macam-macam ilmu boleh kita pelajari. Jika ada masa terluang, rajin-rajinkanlah diri untuk menyertai kuliah di masjid-masjid berdekatan.


Cara Sujud Sahwi Bila Terlupa Rakaat Dan Doa Qunut (Beserta Panduan Video)

“Rasanya aku lupalah nak baca doa qunut tadi. Apa patut buat aku buat ya? Macam mana cara sujud sahwi yang sepatutnya?”
Kita sebagai hamba Allah yang lemah memiliki banyak kekurangan. Kita tak akan terlepas dari sifat lupa atau leka walaupun ketika beribadah kepadaNya.

Sujud sahwi adalah cara untuk menutup kekurangan dalam solat fardhu.
Hukum Sujud Sahwi
Sahwi bererti lupa. Menurut Imam merangkap Penolong Pengarah Pembinaan Sakhsiah Masjid Negara, Jabatan Kemajuan Islam Malaysia (JAKIM), Mohd Zuhairee Mohd Yatim, sesuai dengan namanya, sujud sahwi ini dilakukan adalah untuk menampung beberapa jenis kesalahan yang dibuat ketika solat akibat lalai atau terlupa.

Antara kesalahannya adalah terlupa melakukan salah satu sunat ab’adh, iaitu tahiyat awal dan doa qunut.

Hal ini adalah berdasarkan hadis daripada al-Mughirah bahawa Rasulullah SAW bersabda: “Apabila salah seorang kamu berdiri sesudah dua rakaat tetapi ia belum sampai sempurna berdiri, maka hendaklah ia duduk kembali (untuk tasyahud pertama) tetapi jika ia sudah berdiri dengan sempurna, maka jangan ia duduk kembali dan hendaklah ia sujud dua kali (Sujud Sahwi)”. (Riwayat Ahmad)
Selain itu, ia juga dianjurkan sekiranya kita berasa ragu-ragu terhadap bilangan rakaat.
Dari Abu Sa’id al-Khudri RA, di mana Rasulullah SAW bersabda:
إِذَا شَكَّ أَحَدُكُمْ فِـيْ صَلاَتِهِ فَلَمْ يَدْرِ كَمْ صَلَّى؟ ثَلاَثًا أَوْ أَرْبَعًـا؟ فَلْيَطْرَحِ الشَّكَّ وَلْيَبْنِ عَلَى مَـا اسْتَيْقَنَ ثُمَّ يَسْجُدُ سَجْدَتَيْنِ قَبْلَ أَنْ يُسَلِّمَ. فَإِنْ كَـانَ صَلَّى خَمْسًا شَفِعْنَ لَهُ صَلاَتُهُ، وَإِنْ كَانَ صَلَّى إِتْمَامًا ِلأَرْبَعٍ كَانَتَا تَرْغِيْمًا لِلشَّيْطَانِ.
“Jika salah seorang di antara kamu ragu dalam solatnya sehingga dia tidak tahu berapa rakaat yang telah dia lakukan, tiga rakaat atau empat rakaat. Maka hendaklah ia tepis keraguan itu dan ikutilah yang dia yakini. Setelah itu, hendaklah dia sujud dua kali sebelum salam. Jika ternyata dia mengerjakan lima rakaat, maka dia telah melengkapkan solatnya. Namun, jika dia mengerjakan empat rakaat, maka dua sujud tadi adalah penghinaan bagi syaitan.” (Hadis Riwayat Muslim, Abu Dawud, An-Nasa’i RA)
Sujud sahwi hukumnya adalah sunat. Ini bermakna, tidaklah batal solat seseorang jika tidak dilakukan.

Cara Sujud Sahwi Yang Lengkap
Walaupun hukumnya sunat, eloklah kita melakukannya apabila perlu. Ini kerana, cara sujud sahwi sebenarnya amat mudah, iaitu seperti berikut:
1. Niat
Sujud sahwi perlu diniat terlebih dahulu pada penghujung rakaat terakhir. Sesudah tahiyat akhir, sebelum memberi salam, takbir dan sujud dengan lafaz sujud sahwi.
*Menurut kuliah Ustaz Don Daniyal, jika kita sudah berniat mahu melakukan sujud sahwi, duduk tahiyat akhir seeloknya dalam keadaan duduk antara dua sujud.
2. Sujud
Lafaz ini dibacakan 3 kali dalam sujud sahwi:
سُبْحَانَ مَنْ لاَ يَنَامُ وَلاَيَسْهُوْ
Subhana Man Laa Yanaamu Walaa YasHuu
Maksudnya: Maha suci Allah, zat yang tidak pernah tidur dan tidak pernah lupa
3. Duduk Antara Dua Sujud
Selepas membaca lafaz tersebut, bangun daripada sujud dan duduk dalam posisi di antara dua sujud, sama seperti yang biasa kita lakukan dalam solat. Bacaan juga sama seperti duduk antara dua sujud.
4. Sujud Sekali Lagi
Sesudah itu duduk kembali pada posisi duduk di antara dua sujud dan lakukan sujud sahwi sekali lagi.
Kemudian duduk dalam keadaan tahiyat akhir dan beri salam seperti biasa (tak perlu mengulang bacaan tahiyat akhir sekali lagi).
*Untuk penerangan yang lebih jelas, sila rujuk video oleh Furqan Fawwaz di bawah ini:

View this post on Instagram

A post shared by LembaranJuzukCinta (@furqanfawwaz)

Bagaimana Kalau Tertinggal Perbuatan Yang Termasuk Dalam Rukun Solat?
Setakat ini, kita dijelaskan bahawa kita digalakkan melakukan sujud sahwi apabila kita terlupa sesuatu perbuatan sunat ab’adh, iaitu doa qunut atau tahiyat awal yang tidak termasuk dalam 13 rukun solat.
Jadi, apakah yang sepatutnya kita lakukan jika kita terlupa melakukan perkara yang termasuk dalam rukun (contohnya membaca al-fatihah atau rukuk)?
Menurut kuliah Ustaz Don ini, kita tidak boleh menggantikan perkara yang tertinggal tadi dengan sujud sahwi semata-mata.
Contohnya, kita terlupa membaca al-fatihah pada rakaat ketiga dalam solat maghrib. Maka, kita perlu membaca al-fatihah yang tertinggal tadi dengan cara mengulang rakaat ketiga secara keseluruhannya (kerana rakaat ketiga tadi tidak dikira sempurna).
Sebelum mengakhiri solat, barulah kita melakukan sujud sahwi.

Hikmah Sujud Sahwi
Sujud sahwi sangat dituntut untuk membaiki solat kita yang cela. Allah yang Maha Penyayang masih boleh menerima ibadah kita walaupun ada cacat celanya.
Segala amalan yang dituntut dalam Islam pasti ada hikmahnya. Dalam perihal sujud sahwi, kita sebagai hamba banyak kekurangannya. Maka, Rasulullah SAW mengajar kita cara sujud sahwi sebagai salah satu cara menutup kekurangan kita.
Kita sebagai hamba perlu segera memohon keampunan kepada Allah jika khilaf. Hanya kepada Allah tempat kita bersujud dan memohon keampunan atas kealpaan kita.
Semoga amal ibadat kita diterima oleh Allah.


Cara Sujud Syukur: Perlukah Wuduk Dan Menghadap Kiblat?

Kalau cakap tentang Sujud Syukur, tentu ramai yang terbayang pemain bola sepak atau  atlet-atlet yang yang melakukannya sebaik sahaja diumumkan kemenangan mereka.
Walaupun begitu, mesti ada yang keliru sama ada sujud ini boleh dilakukan dalam keadaan tertentu seperti – tanpa wuduk, tidak menutup aurat,  dalam kenderaan, tidak mengikut kiblat, dan seumpamanya.

Bilakah Waktu Paling Sesuai Melakukan Sujud Syukur?
Dari Abu Bakar RA, bahawa Nabi Muhammad SAW biasanya apabila menerima berita yang mengembirakan Baginda terus sujud kepada Allah.
Sheikh Ibnu Utsaimin dalam Fatawa Islamiyyah (1/205) mengatakan : “Sujud Syukur dilakukan kerana selamat dari sesuatu musibah atau menerima nikmat yang dikurniakan kepada seseorang (tanda terima kasih).”

Maka, disimpulkan bahawa Sujud Syukur disunatkan untuk dilakukan dalam 2 keadaan ini:
1. Ketika baru memperolehi anugerah atau nikmat seperti seseorang yang diberitakan dengan kelahiran anak, kemenangan atau kejayaan yang diimpikan, dan apa jua berita yang menggembirakan.
2. Ketika terselamat daripada musibah. Contohnya, berlaku kebakaran besar di kawasan tempat tinggal kita, namun nyawa ahli keluarga kita terselamat walaupun waktu itu kita mengalami kerugian besar akibat kehilangan harta benda.

Perkahwinan adalah salah satu saat yang paling gembira dalam hidup seseorang. / Foto Kredit: cloob.com
Cara Sujud Syukur
Rukun sujud syukur adalah seperti berikut:
1. Niat
2. Takbiratul Ihram
3. Sujud (sekali sahaja)
4. Bangun daripada sujud (duduk) dan memberi salam
Niat Sujud Syukur

Maksudnya: Sahaja aku Sujud Syukur kerana Allah Taala
Doa Sujud Syukur
Tiada bacaan khusus yang diperlukan ketika sujud, namun kita digalakkan membaca ayat ini:

Maksudnya: Aku sujudkan wajahku ini kepada yang menciptanya dan membentuk rupanya dan yang membuka pendengarannya dan penglihatannya. Maha Suci Allah sebaik-baik Pencipta.
Jika kita terlupa atau tidak menghafal bacaan ini, tidak mengapa.
Kita dibolehkan membaca sahaja yang bacaan yang selalu dibaca waktu sujud dalam solat, atau cukup sekadar mengucapkan “Alhamdulillah”.
Foto Kredit: yeni.mobi
Syarat Sah Sujud Syukur
Walaupun terdapat khilaf dalam hal ini, pendapat yang paling ramai mengatakan bahawa keperluan Sujud Syukur adalah sama seperti hendak solat fardhu, iaitu:
1. Berwuduk
2. Menghadap kiblat,
3. Menutup aurat
4. Suci pakaian dan tempat sujud
Penjelasan Tentang Keperluan Berwuduk, Menghadap Kiblat, Dan Beberapa Perkara Lain
Menurut artikel yang terdapat dalam sebuah akhbar tempatan pada tahun 2005, Imam merangkap Penolong Pengarah Pembinaan Sakhsiah Masjid Negara, Jabatan Kemajuan Islam Malaysia (Jakim), Mohd Zuhairee Mohd Yatim, menjelaskan bahawa cara Sujud Syukur sebenarnya tidak memerlukan syarat-syarat sebagaimana syarat solat.
“Ini berpandukan kepada Imam Shaukani yang berkata: Dalam Sujud Syukur tidak terdapat sebuah hadis pun yang menjelaskan bahawa untuk melakukannya disyaratkan berwuduk, suci pakaian atau tempat sujudnya.”
“Juga tidak terdapat keterangan daripada Baginda Rasulullah s.a.w. bahawa cara Sujud Syukur harus bertakbir atau mengadap kiblat.”
Sebab itulah, kita dapat lihat atlet-atlet dan pemain bola sepak yang biasa mengerjakan Sujud Syukur ketika memenangi perlawanan atau sebaik menjaringkan gol keemasan buat pasukan mereka.
Menurut ulama, ia juga boleh terus dilakukan apabila mendengar khabar semasa berada dalam keadaan duduk, ataupun semasa berada di atas kenderaan jika seseorang didalam didalam permusafiran.
Adapun Abul ‘Abbas, Al Muayyid Billah, An Nakha’i, dan sebahagian pengikut Syafie berpendapat bahawa syarat Sujud Syukur adalah seperti disyaratkannya dalam solat, iaitu berwuduk, menghadap, kiblat, menutup aurat, dan sebagainya.
Ramai yang mempersoalkan tentang cara Sujud Syukur yang sebenarnya kerana selalu dilihat pemain bolasepak bersujud apabila menjaringkan gol. / Foto Kredit: plus.google.com
Mudahnya Sujud Syukur!
Walaupun terdapat percanggahan dalam pendapat tentang cara Sujud Syukur, kita digalakkan untuk melakukan tatacara yang paling sempurna dan pandangan ulama’ yang paling ramai. Lagipun, ia tidaklah sesukar mana.
Maka, manfaatkanlah peluang melakukan ibadat sujud ini, walaupun ia hanya merupakan tuntutan sunat.
Ini kerana, dengan melakukannya bererti kita menghidupkan sunnah Rasulullah SAW.
Selain itu, ringankanlah badan kita untuk melakukan sujud syukur apabila menerima perkhabaran gembira, agar kita tidak lupa diri dengan kejayaan atau dan nikmat kurniaan Allah.


Cara Sujud Sajdah Ketika Di Dalam & Di Luar Solat

Bagi yang biasa ke masjid atau surau untuk solat subuh berjemaah pada pagi Jumaat, anda tentu perasan yang imam akan membaca surah as-Sajdah pada rakaat pertama dan surah al-Insan pada rakaat kedua. Amalan ini adalah berdasarkan sunnah Rasulullah SAW yang diriwayatkan oleh Imam al-Bukhari dalam Sahihnya, Kitab al-Jumu’ah, hadis no 891.
Di kebanyakan masjid, imam akan bersujud selepas selesai membaca ayat ke-15 dalam surah as-Sajdah. Sujud inilah yang dinamakan sujud sajadah atau sujud tilawah. Ia dilakukan setelah selesai membaca ayat sajadah, iaitu ayat yang mempunyai ‘tanda sujud’ atau sajadah pada wakafnya, seperti ayat ke-15 di bawah ini.

Petikan surah as-Sajdah, ayat 15-17
Berikut adalah beberapa perkara tentang sujud sajdah dan cara melakukan sujud sajdah ketika solat ataupun ketika di luar solat.

Hukum Sujud Sajdah
Sujud sajdah atau sujud tilawah merupakan sujud yang dilakukan dengan sebab membaca al-Quran atau mendengarnya. Hukum sujud sajdah ini adalah sunat muakkad.

Sabda Rasulullah SAW:

Bilakah Kita Disunatkan Untuk Sujud Sajdah?
Ayat sajdah ini bukanlah hanya ada dalam surah as-Sajdah, tetapi ia turut terdapat dalam beberapa tempat lain di dalam al-Quran.  Terdapat 14 ayat sajadah yang boleh ditemukan dalam al-Quran di mana seseorang digalakkan untuk bersujud apabila membaca atau mendengarnya.
Berikut adalah senarainya 14 ayat sajdah tersebut:

Surah al-A’raf: ayat 206
Surah al-Ra’d: ayat 15
Surah al-Nahl: ayat 49-50
Surah al-Isra’: ayat 107-109
Surah Maryam: ayat 58
Surah al-Hajj: ayat 18
Surah al-Hajj: ayat 77
Surah al-Furqan: ayat 60
Surah al-Naml: ayat 25-26
Surah al-Sajdah: ayat 15
Surah Fushshilat: ayat 37-38
Surah al-Najm: ayat 62
Surah al-Insyiqaq: ayat 21
Surah al-‘Alaq: ayat 19

Nota: Ayat 24 Surah Shad tidak dibolehkan melakukan sujud sajdah kerana ia dikira sebagai sujud syukur pada mazhab Syafie.

Syarat Sujud Sajdah
Sujud tilawah dilakukan setelah selesai membaca ayat sajadah dengan syarat-syarat berikut;

Suci daripada hadas kecil, hadas besar dan najis yang tidak dimaafkan pada badan, pakaian dan tempat sujud.
Menutup aurat.
Menghadap qiblat.

Cara Sujud Sajdah
Sujud sajdah ini boleh dilakukan sama ada ketika dalam solat mahupun di luar solat.
i) Cara Sujud Sajdah Ketika Dalam Solat : Sunat takbir ketika hendak turun dan naik dari sujud tanpa mengangkat kedua tangan serta tiada duduk.
Maksudnya Imam akan baca al-fatihah, surah as-Sajdah, kemudian terus sujud setelah selesai ayat ke-15. Kemudian bangun, sambung baca surah, kemudian ruku’ dan seterusnya seperti biasa.
#Peringatan
Apabila imam sujud, maka wajib makmum sujud bersamanya. Jika makmum tidak sujud, maka batal solatnya kerana dia menyelisihi imam.
Jika imam tidak sujud, maka makmum juga tidak boleh sujud. Jika dia menyelisihi imam dengan sujud, maka terbatal solatnya.
ii) Cara Sujud Sajdah Ketika Di Luar Solat : Niat, takbir (seperti takbiratul ihram) serta mengangkat kedua tangan kemudian takbir lalu sujud kemudian takbir lalu duduk untuk memberi salam.
Bacaan ketika sujud adalah seperti berikut:

*Sebagai tambahan, Imam al-Qalyubi mengatakan bahawa jika seseorang itu tidak dapat melakukan sujud kerana sebab-sebab tertentu seperti tiada berwudhu’, tidak menutup aurat, berada dalam kenderaan dan sebagainya maka sunat digantikan dengan tasbih berikut:

Semoga Kita Dapat Mengamalkannya Bersama!
Dengan perkongsian ini, diharapkan kita lebih faham tentang sujud sajdah atau sujud tilawah. Taklah panik bila tiba-tiba Imam bersujud dalam solat Subuh nanti, hingga dianggap menjadi 3 rakaat.
Mudah-mudahan pengetahuan ini juga dapat menjadi panduan bagi kita dalam menghidupkan sunnah dengan melakukan sujud sajadah atau sujud tilawah apabila berjumpa dengan ayat-ayat sajdah ketika membaca al-Quran.
*Sumber rujukan : Jabatan Agama Wilayah Persekutuan (JAWI)


Ada 4 Stail Mak-Mak Bila Menyuruh Anak, Anda Ibu Bapa Yang Mana Satu?

Anak-anak walaupun sudah boleh memproses maklumat, mengikut dan memahami arahan, kadang-kadang mereka akan bertindak bertentangan dengannya seperti tidak mendengar kata. Disebabkan itu, ibu bapalah seharusnya tahu cara suruh anak yang betul terutamanya dalam penggunaan ayat.
Melalui perkongsian dari Puan Wawa Shauqi, terdapat 4 jenis gaya menyuruh anak yang ibu bapa sering lakukan. Ia adalah melalui bebelan, ugutan, runding dan tegas dalam sayang. Jadi, mana satukah cara anda memberi arahan kepada anak-anak? Jom lihat!

Baca juga: Elak 6 Bahan Ramuan Ini Dari Kelengkapan Mandian Bayi, Terutama Anak Ekzema
Gambar hiasan: Google.

Style menyuruh anak. Kita yang mana satu? Not to judge. Tapi bagus untuk self reflection.

1. BEBEL (LECTURING)
“Tapi adik kena tidur…hari dah malam. Adik selalu macam ini…kenapa susah sangat nak tidur? Adik kena tidur! Kenapa tak dengar cakap emak ini? Tidur ni baik untuk adik…adik tak penat ke? Adik mesti penat kan…”
Gambar: Dr.Siggie
2. UGUT (THREAT)
“Sudah! Berhenti menangis dan pergi masuk tidur sekarang atau tak esok tak boleh tengok televisyen!”
Gambar: Dr.Siggie
3. RUNDING (NEGOTIATING)
“Boleh ye adik tolong mak, kalau adik masuk tidur esok pagi emak akan buatkan sarapan kegemaran adik.”
Gambar: Dr.Siggie
4. TEGAS DALAM SAYANG (VALIDATION + BOUNDARY)
“Sekarang ini masa untuk tidur. Ya, sekarang sayang. Masanya untuk tidur. Mak tahu adik mesti rasa marah dan sedih sebab kena tidur. Ambil masa adik dan bila dah bersedia, tenangkan diri adik. Mak tahu adik boleh buat. Selamat malam.”
Gambar: Dr.Siggie
CARA SURUH ANAK STAIL 1 – 4
Kita mak ayah warganegara Malaysia ni, biasanya ada bakat semula jadi untuk apply cara nombor 1 tu. Lagi pula, DNA seorang mak.
Kaedah nombor 2 dengan 3 tu, saya perhati kaum bapa lebih mahir apply sebab cara ini paling simple nak dapatkan kerjasama dari anak.
Tapi saya yakin, walaupun kebanyakan kita biasa guna cara 1 hingga 3 tu, once bila dah ada ilmu, kita usaha juga praktis cara ke-4 tu. Kan?
Cara yang ke-4 tu lah pilihan mak ayah yang Autoritatif. Penyayang. Dalam masa yang sama, tegas bila bab peraturan.
Dalam usaha mak ayah Malaysia nak jadi Autoritatif, cuba – gagal – cuba – gagal itu biasa. Yang penting kita usaha praktis sampai jadi kebiasaan.
Gambar hiasan: Google.
CONTOH-CONTOH AYAT VALIDATION + BOUNDARY
Lagi contoh ayat VALIDATION + BOUNDARY.
CONTOH 1:
“Mama tahu abang tak sabar nak makan aiskrim sekarang. Mama faham sebab mama pun kadang-kadang macam tu. Tapi, kita kena habiskan nasi dulu. Lepas habis nasi, kita boleh makan aiskrim ni, ok. Jom habiskan makan.”
CONTOH 2:
“Mama tahu abang rasa selesa dengan puting susu ni. Sedih nak berpisah. Mama letak dalam bekas ni, abang boleh bawa bekas ni dan peluk waktu tidur. Tapi bukan untuk hisap. Sebab abang dah besar.
“Baby je hisap puting. Kalau abang guna puting ni, mama kesian nanti gigi abang rosak. Rahang abang, mulut abang tak boleh tumbuh dengan elok.”
CONTOH 3:
“Mama tahu abang suka dengan mainan yang abang jumpa ni. Tapi, mainan ni bukan abang punya. Cuba bayangkan kalau tuan punya mainan ni datang cari mainan dia, tapi dah hilang.
“Mesti dia sedih sangat-sangat. Jom, letak balik kat tempat dia.”
CONTOH 4:
“Memang abang rasa teringin sangat-sangat main basikal kat luar. Tapi cuaca tengah panas. Tak sesuai untuk main dekat luar. Kalau main juga, kepala akan sakit, abang boleh demam.
“Lagi rugi kalau demam nanti. Berhari-hari tak boleh main dekat luar. Jom kita masuk.”
Sumber: Facebook Wawa Shauqi


[VIDEO] Gara-Gara Cucu Susah Minum Susu Botol, Atuk Menyamar Jadi ‘Ibu Menyusu’. Lucu!

Siapa pernah mengalami situasi dimana bayi tidak mahu menyusu dalam botol? Mesti ada bukan? Maklumlah, ada ibu yang terpaksa bekerja dan menjadikan susu di dalam botol sebagai pengganti susu badan apabila tidak bersama dengan si kecil. Jadi, bila ada yang tidak mahu menyusu di dalam botol dan tidak merasa ‘hangat’ tubuh si ibu, memang meragam si kecil!
Oleh itu, terdapat perkongsian menarik di laman TikTok dimana seorang datuk menyamar sebagai ibu menyusu semata-mata untuk menyusukan cucunya menggunakan susu di dalam botol. Nampaknya teknik yang digunakan oleh datuk ini menjadi dimana cucunya berjaya menerima susuan di dalam botol. Lucu betul!

DATUK ‘MENYAMAR’ JADI IBU MENYUSU

@xo.weendyyTo all the dads out there who struggle with their little ones not taking the bottle￼￼ 😂💀 ##fyp ##foryou ##parati ##fypシ ##4u ##grandchild♬ original sound – Wendy Rangel

Daripada perkongsian Tiktok Wendy Rangel, dia mendedahkan anaknya mengalami kesukaran untuk minum susu di dalam botol. Oleh itu, si ayahnya yang merupakan datuk mempunyai idea yang bernas dimana, seakan-akan menyamar sebagai ibu yang kononya sedang menyusu.

Selepas memotong sedikit bajunya kepada bulatan kecil, si datuk memasukkan botol susu tersebut lalu bersedia untuk ‘menyusukan’ cucunya. Taktik ini benar-benar menjadi apabila anak kecil itu terlihat selesa semasa menyusu seperti berada di pangkuan si ibu.

Meraih lebih 8 juta tontonan sejak dimuat naik, gelagat si datuk mendodoi bayi berkenaan dengan lagu yang comel juga mendapat pujian ramai. Bukan sahaj terhibur dan menambat hati warganet, malah ramai juga yang memuji pengorbanan yang dilakukan oleh datuk ini demi memastikan cucunya mendapat susu yang cukup.
‘TUNJUK VIDEO INI BILA BAYI DAH DEWASA’
Maka orang ramai pun ‘membanjiri’ ruangan komen Tiktok tersebut dengan kata-kata pujian. mungkin anda pun boleh cuba?

Sumber: xo.weendyy


Cara Susun Sijil Untuk Temuduga SPA, Baru Lebih Teratur & Tak Pening!

Seperti mana kita tahu, jika mahu berkhidmat sebagai pegawai kerajaan anda perlulah memohon jawatan dan pergi temuduga SPA terlebih dahulu.
Walaubagaimanapun, ia bukanlah satu perkara mudah kerana ramai yang memohonnya dan sebagai langkah penyediaan awal, jom ikuti perkongsian Cik Nur Amalina di laman Facebooknya cara susun sijil untuk temuduga SPA. Barulah lebih teratur dan tak pening.

CARA SUSUN SIJIL UNTUK TEMUDUGA SPA, BARU LEBIH TERATUR & TAK PENING
Cara penyusunan sijil dalam fail untuk memohon jawatan SPA. Warna fail saya suggest beli je warna hitam supaya nampak formal.
1. Muka depan fail. Guna fail ring yang keras ya.

2. Letak la apa-apa gambar aktiviti yang berkaitan dengan jawatan dipohon.

3. Buat isi kandungan dan tulisan capital letter bold semua ya.

4. Maklumat temuduga. Print kertas temuduga semua yang berkaitan.

5. Maklumat diri. Resume sebaiknya 1 mukasurat berwarna untuk nampak lebih menarik.

6. Letak original kad pengenalan, bukan yang print atau fofostat. Ambil kad pengenalan dan gamkan. Semua yang dalam fail adalah orginal, bukan copy.

7. Tolong jangan letak gambar selfie atau guna baju nak pergi ke pasar. Tolong guna baju formal.

8. Sijil lahir original.

9. Sijil PMR.

10. Ujian lisan PMR

11. Sijil SPM.

12. Ujian lisan SPM.

13. Sijil berhenti sekolah.

14. Sijil diploma. Kalau ada degree, letak sijil degree.

15. Transkrip diploma.

16. Surat pengiktirafan kelayakan MQA.

17. Sijil MPP.

18. Sijil anugerah.

19. Sijil penglibatan.

20. Surat akaun kerja.

21. Sijil penglibatan peringkat pekerjaan.

22. Sijil penglibatan kokurikulum sekolah.

23. Cara buat labelling. Taip dulu guna komputer atau laptop. Kemudian, print, gunting dan gamkan sahaja di bahagian clear folder untuk setiap sijil.

Semoga bermanfaat dan semoga maju jaya!
Sumber: Facebook Cik Nur Amalina